
כתב תביעה

I.  פתח דבר

1. מתוך פסק דינו של בית הדין הצבאי במחוז שיפוט דרום (דר/400/04), אשר זיכה את התובע מכל אשמה:
"ההערה הראשונה, עניינה בדרך טיפולה של התקשורת בפרשה. כבר בתחילת המשפט, ראינו להזהיר את הצדדים, וגם את עצמנו, לבל נושפע מהסיקור התקשרותי של הפרשה, שעוררה בשעתו סערה ציבורית. התוצאה שאליה הגענו, לאחר בירור יסודי ומעמיק של חומר הראיות, מעוררת מחשבות נוגות באשר לחלקה של התקשורת בפרשה. ייאמר מיד כי לא יכול להיות ספק באשר לתפקיד המרכזי שממלאת התקשורת במשטר דמוקרטי. לתקשורת תפקיד מכריע בחשיפת ליקוים של מוסדות השלטון ונבחרי הציבור, וידיה רב לה גם בהגנה על האזרח הקטן מפני אטימותן של הרשויות. תרומתה של התקשורת להיגיינה הציבורית היא מן המפורסמות שאינן צריכות ראייה. אולם ראוי שגם התקשורת תכיר את מגבלות יכולותיה. במיוחד אמורים הדברים כאשר עסקינן בפעילות מבצעית שלעיתים רב בה הנסתר על הגלוי, ופעמים שהבנתה על בורייה מחייבת ידע מקצועי, שלא תמיד קיים אצל העיתונאים שמבקשים לעסוק בכך" (עמ' 88 לפסק הדין).
2. עניינה של תובענה זו במשדר של התוכנית "עובדה עם אילנה דיין" ששודר בערוץ 2, ביום 22.11.04. במשדר פורסמה על ידי הנתבעות כתבת "תחקיר" על אירוע צבאי, שכונה על ידי הנתבעת 1 (להלן: "הנתבעת"): "פרשת וידוא ההריגה במוצב גירית" (להלן: "הכתבה"). במרכז הכתבה עמד התובע, סרן (דאז) ר', שהיה במועד האירוע מפקד מוצב גירית  ברצועת עזה. הכתבה שודרה מספר שעות  לאחר שהוגש כתב אישום כנגד התובע. 
3. כבר עתה יצוין כי התובע זוכה מכל אשמה ביום 15.11.05, לאחר דיון הוכחות.
4. כפי שיוכח לבית המשפט הנכבד, הנתבעות הוציאו באותה כתבה את דיבתו של התובע רעה, ובד בבד עברו על שורה של איסורים הקבועים בדין, באופן שפגע באופן מהותי ביכולתו של התובע להתגונן מפני ההאשמות שהוטחו בו ואף גרם לסיכון ממשי לביטחונו האישי.  
5. הכתבה היתה מלאכת מחשבת של עריכה מגמתית, מסולפת ותעמולתית, שלא הותירה לתובע, באותו שלב, כל סיכוי במאבק על דעת הקהל ועל שמו הטוב.  
6. על כוחה של התקשורת החזותית אין צורך להרחיב. על כוחו של הערוץ המסחרי המוביל אין צורך להרבות מילים. אולם כאשר הערוץ המסחרי המוביל רותם את כוחו ואת כוח המדיום כדי להשפיע השפעה מגמתית, תעמולתית וכוזבת על מחשבתם וידיעותיהם של רבים מבני הציבור – על כך אין מחילה.
7. למעלה מהדרוש נעיר, כי לא בכדי התמקד חלק נכבד מההד הציבורי שנשמע לאחר זיכויו של התובע, דווקא בתוכנית נשוא תובענה זו, באופן ממוקד ואישי. שכן, התוכנית היתה מאד אישית ומאד ממוקדת והפכה את התובע למפלצת מחוסרת רגשות ש"כאילו לא מבין מה רוצים ממנו", לאחר שזה עתה ירה מטווח קצר על "ילדה שהיתה בדרך לבית הספר" (הציטוטים – ציטוטים ישירים מלשונה של הנתבעת).
8. אין ספק, שהכסף הרב שמפיקה מכונת הפרסום של ערוץ מסחרי יכול לשמש להרבה דברים טובים. הוא יכול לממן תחקירי עומק עיתונאיים ואמיצים, הוא יכול לשמש לחשיפת עניינים לתועלת הציבור, הוא יכול להחכים והוא יכול ללמד; אבל, כשהכסף הופך למטרה בפני עצמה, דברים רעים מאד באים לעולם. 
9. הכתבה ששודרה היתה יכולה לעסוק במורכבותה של הפרשה, היתה יכולה לכלול תחקיר שטח שהיה מראה לצופה את המורכבות הטופוגרפית העצומה של המקום, היתה יכולה להראות פנים נוספים של העניין שהיו מלמדים שהוא אינו כה פשוט וכה פלסטי כפי שהוצג. אולם, היא לא עשתה את כל אלה, פשוט משום שכל אלה לא יביאו רייטינג. לחם ושעשועים – זה שם המשחק, גם אם בזירה מוטל, לבדו, קצין אמיץ ומסור שסיכן את חייו, פשוטו כמשמעו, בהגנה על חיי חייליו.
10. וכש"מחפשים דם", במיוחד כשלרשותך מכונת תקשורת כה מיומנת שנהנית מקרדיט כה רב בקרב הציבור, מוצאים דם, גם אם צריך לעקם (וזאת בלשון המעטה) כמה כללים וחוקים בדרך.  
11. מטרת הנתבעות, בפרסום הכתבה באופן שפורסמה היתה אחת: לייצר סנסציה כדי להשיג אחוזי צפייה גבוהים לאורך זמן. סערה ציבורית, סנסציה, דם וקרביים – אלה החומרים שמהם עשוי נתח רייטינג עסיסי.  
12. למראה הרוע והסילוף הניבטים כמעט מכל פריים בכתבה, אין לשלול שהיא גם באה לשרת אג'נדה אישית נסתרת של מי מן העוסקים במלאכה.
13. לבליל הטענות האוטומטיות המושמעות דרך שגרה במצב כזה, בדבר חופש העיתונות והצורך בחשיפת פרשות חמורות והעלאתן לדיון ציבורי נשיב באלה: לא חשיפת פרשה שהושתקה היתה לנגד עיני הנתבעות; לא חקר האמת היה בראש מעייניהן; שהרי מה ערך מוסף ציבורי יש בפרסום "פרשה" כמה שעות לאחר שהוגש כתב אישום? 
14. לו נתבררה פרשה כזו שהושתקה או לא נחקרה די צרכה, ניחא. לו היה נסיון כלשהו לתחקיר עיתונאי, ניחא. אולם כאן כל שהיה הוא עריכה סלקטיבית ומגמתית של חומר חקירה גולמי, ללא תחקיר עיתונאי נוסף, והצגתן של מסקנות סופיות לציבור, בבחינת דברי אלוקים חיים. 
15. כאשר עיתונאי אומר: "אלה החומרים שהגיעו אלינו, תראו ותחליטו", ניחא. כאשר עיתונאי מבצע תחקיר משל עצמו ומציג עובדות חדשות שהוא עומד מאחריהן, ניחא. אולם כאן התיימרו הנתבעות להביא בפני הציבור מסקנה, שורה תחתונה, כביכול על סמך תחקיר עיתונאי עצמאי (שלא היה ולא נברא), ולחרוץ דין: התחקיר הצבאי (ש"זיכה" את הקצין) כשל ולא היה בו פירור אחד של אמת; לעומת זאת, החקירה במצ"ח היא החקירה האמיתית; הילדה היתה "בדרך לבית הספר"; "רשת הקשר דיווחה" שמדובר בילדה; המ"פ "כאילו לא מבין מה רוצים ממנו". הכינו נא את הגרדום ופרסמו בממלכה – הלילה יש תליה בשידור חי של המפלצת סגולת הכומתה ממוצב גירית.
16. ואולי אל לנו לבוא חשבון מר מדי עם הנתבעות. הן הרי אוחזות במסורת עתיקת יומין. בתקופה הרומית שלחו השליטים אנשים אל מותם כאירוע ספורטיבי רק כדי לרצות את נתיניהם. גם בימי הביניים, בתקופת המהפכה הצרפתית ובימי מערב הפרוע היתה ההוצאה להורג אחת מצורות השעשוע הפומביות. חיות הטרף, המוקד והגרדום לא עברו מן העולם, כך מסתבר, הן רק שינו צורה. 
17. הכתבה גרמה לתובע נזקים עצומים לא רק בשל כך, ששודרה בזמן צפיית שיא, לא רק בשל כתבות ההמשך שהופיעו באתר האינטרנט של הנתבעת 2, לא רק בשל הקדימונים ששודרו באותה עונת שידור, לא רק בשל השידור החוזר של חלקים הימנה בתוכנית המסכמת של העונה, אלא גם בשל כל ההתייחסויות שהופיעו בכלי תקשורת אחרים, בארץ ובעולם, לכתבה. ניתן היה לצפות – וודאי שגורמי תקשורת ממולחים ומיומנים כנתבעות ציפו אף חפצו – שהסנסציה תביא בעקבותיה עוד חשיפה, עוד רייטינג, עוד מפרסמים, עוד כסף. וכך אכן היה.
18. היו מקרים רבים של אנשים – גם חיילים – שנחשדו בעבירות קשות וזוכו לאחר משפט הוכחות. המקרה הזה היה שונה. תשומת הלב שהוא משך, בארץ ובעולם, היתה כמעט חסרת תקדים בתחום המשפט הצבאי, ובוודאי לא היה הדבר מטובתו של התובע. ההבדל בין כל אותם מקרים לבין המקרה דנן הוא שהנתבעות, תוך ניצול כוחן האדיר והשפעתן העצומה על דעת הקהל, גרמו לתובע להתחיל את ניהול התיק ממצב שבו הוא כבר הורשע בעיני הציבור, וכעת כל שנותרה היא הפרוצדורה המשפטית המשמימה והדי-מיותרת, כדי לתת גושפנקא סופית לפסק דינה של ד"ר דיין.
19. ד"ר דיין אמרנו ולא בכדי. שלא כמו אנשי תקשורת אחרים, נהנית הנתבעת מהילה של מומחית למשפטים, אשר יודעת לקרוא תיק משפטי. ואם היא, דוקטור למשפטים ואשת תקשורת מהשורה הראשונה, קובעת נחרצות על התחקיר הצבאי (שניקה את הקצין) "שיש בו הכל חוץ מעובדות אמת" – מי אנו, הצופים התמימים ומחוסרי הידע וההכשרה, שנחלוק עליה? 
20. השבח לבורא הכל, שדיני נפשות אינם נתונים באמת בידי הנתבעות כי אם בידי המערכת השיפוטית. התובע ניהל מערכה משפטית ארוכה וניקה את שמו מכל רבב. העלילה שנטוותה לו נפרמה בקול רעש גדול. עתה הגיעה העת לבוא חשבון עם הנתבעות, אשר חרצו את דינו עוד לפני שנאמרה המילה הראשונה במשפט. עכשיו הגיע היום שבו הנתבעות הן שיעמדו למשפט, בפני אותה מערכת שיפוטית שכלפיה הפגינו זלזול כה מופגן, וייתנו את הדין על מעשיהן.
II.  הצדדים

21. התובע, רס"ן ר', כיום קצין המבצעים של חטיבת גבעתי, היה "גיבור" כתבת ה"תחקיר" נשוא כתב תביעה זה. 
22. כבר בראשית הדברים יצוין, כי בכך ששמו של התובע לא נחשף במלואו בכתבה אין להעלות או להוריד לענייננו. בשתי הזירות בהן חי ועובד התובע, הצבא (ובמיוחד חטיבת גבעתי) והעדה הדרוזית, ידעו היטב במועד פרסום הכתבה במי המדובר ומי שלא ידע עד לפרסום הכתבה, נודעה לו זהות התובע בעקבות הפרטים שפורסמו לגביו בכתבה נשוא התביעה, תוך הפרה בוטה של צו איסור הפרסום שהוצא על ידי בית הדין הצבאי. לפיכך, אלמוניותו כביכול של התובע כלפי הציבור אין בה כדי להפחית מהנזק העצום שנגרם לו.
23. הנתבעת 1, ד"ר אילנה דיין, עיתונאית ותיקה ודוקטור למשפטים, הגישה ומגישה את התוכנית "עובדה עם אילנה דיין", אשר במסגרתה שודרה הכתבה נשוא התביעה. הנתבעת 1 ערכה והגישה את הכתבה נשוא תביעה זה והיא אחראית על-פי חוק איסור לשון הרע, התשכ"ה-1965, לפרסום הכתבה נשוא התביעה ולפרסום חלקי הכתבה במשדר סיום העונה.
24. הנתבעת 2 היתה במועדים הרלוונטיים זכיינית הערוץ השני, שבמסגרתה שודרו הכתבה והקדימונים שכללו התייחסות לכתבה. בנוסף, הנתבעת 2 הפעילה אתר אינטרנט שבו הופיעה חלק מתמליל הכתבה. הנתבעת 2 אחראית על-פי חוק איסור לשון הרע, התשכ"ה-1965, לפרסום הכתבה (המקורית ובמשדר סיכום העונה), ולפרסום הקדימונים ואתר האינטרנט שכללו התייחסות לכתבה. 
III.   הפרסום המשמיץ

רקע עובדתי כללי
25. ביום 5.10.04 היה התובע מעורב באירוע מבצעי בסמוך למוצב "גירית", אשר חלש על ציר פילדלפי שבגבול בין רצועת עזה למצרים. המוצב היה נטוע בלב אזור מחושף וחולי, אשר הבית הקרוב ביותר אליו מרוחק כ-300 מטרים הימנו. התובע היה מפקד המוצב. 
26. במהלך האירוע נהרגה נערה בת כ-14 משכונת תל סולטן שברפיח, בשם אימאן אל האמס (להלן – "המנוחה"), לאחר שזוהתה על ידי חיילי המוצב כמחבלת, בעת שצצה והופיעה לפתע בשער המוצב.
27. כמה מחיילי הפלוגה פנו לעיתונאי של העיתון "ידיעות אחרונות" וסיפרו לו כי התובע ירה צרור מטווח אפס בגופתה של המנוחה. 
28. קוימו מספר תחקירים צבאיים בדרגים שונים, שהמסקנה בהם היתה שהתובע לא ירה את הצרור בגופת המנוחה וכי לא דבק רבב ערכי במעשיו. 
29. ביום 17.10.05 נפתחה חקירת מצ"ח בה נחקרו, בין השאר, חשדות, לפיהם ירה התובע שלא כדין בגופת המנוחה לאחר שנהרגה.
30. ביום 22.11.04 הוגש כנגד התובע כתב אישום אשר ייחס לו, בין השאר, שתי עבירות של שימוש בלתי חוקי בנשק עקב ירי שלא כדין במנוחה.
31. בית הדין הצבאי מחוז שיפוט דרום/מז"י שמע את התיק במשך למעלה משלושים ישיבות. בראשות בית הדין ישב כבוד השופט סא"ל אהרון משניות וכן ישבו בו כבוד השופט סא"ל (מיל') אלון גילון וכן סא"ל ע.פ. (שופט צבאי שאינו משפטאי ממערך השדה). 
32. ביום 15.11.05 זוכה התובע מכל אשר יוחס לו בכתב האישום. הזיכוי היה מלא, לא מחמת הספק, ותוך ציון העוול העצום שנגרם לתובע. 
הכתבה
33. מספר שעות לאחר הגשת כתב האישום פרסמו הנתבעות בתוכנית "עובדה עם אילנה דיין" בערוץ 2, כתבת תחקיר לגבי הפרשה שכונתה על ידי הנתבעת: "פרשת וידוא ההריגה במוצב גירית".
לכתב תביעה זה מצורף, כחלק בלתי נפרד הימנו, עותק הכתבה, כנספח א'.
34. אין תחליף להתבוננות בכתבה. כל שנכתוב כאן יהיה כאין וכאפס לעומת צפייה חופשית וזורמת בכתבה  עצמה. צפייה ראשונה ברצף, ללא הכנה וללא קריאת התובענה, תלמד מה היה אמור הצופה התמים והלא מיודע לחשוב בסיום המשדר. צפייה מדוקדקת, בליווי האמור להלן, תפרום את הקורים הדקים, אך היעילים להחריד, שטוו הנתבעות סביב התובע, בדרכי תעמולה, סילוף וערמומיות.
35. הכתבה הינה יצירה מתוחכמת ותעמולתית; יצירת מופת של לוחמה פסיכולוגית ושטיפת מוח, שכמותה לא מצאנו בשפה העברית.  
36. קהל הצופים נחשף לראשונה לתמונות הכתבה בקדימונים לתוכנית ובמבוא לתוכנית, עוד לפני הפסקת הפרסומות הראשונה (כסף, כזכור). הנתבעת רצתה להשאיר את הצופים דבוקים למסך הטלוויזיה, שיהיו צורכים בצמא ובשקיקה את הפרסומות ליוגורט ולבורגר, בהמתנה דרוכה למוצא פיה. לכן, משפט הפתיחה, שנועד לסכם ולהגדיר את מה שעוד מחכה בהמשך, היה מועט המחזיק את המרובה, שנועד להסביר לצופה מה עומדת להיות המסקנה שלו בסיום הצפייה בכתבה: "התמונות האלה, מיד תראו, לא משאירות כמעט פירור מהתחקיר המבצעי שבוצע בתוך הצבא". 
נזכיר, כי התחקיר הצבאי ניקה את התובע מכל רבב ערכי באירוע האמור. את זאת ידע גם הצופה. למשמע דבריה של כוהנת העיתונות ד"ר דיין, המסקנה ברורה. כעת כל שנותר הוא להציג לצופים כמה חמור הטיוח הצבאי שנעשה וכמה נורא המעשה שטוייח.
האמת היתה שונה לגמרי, כמובן. התחקיר, אותו כלל לא ראתה הנתבעת עובר לפרסום הכתבה, היה יסודי ומקצועי. הוא נערך על ידי אנשי מקצוע, המבינים דבר או שניים באירועים קרביים. בסופו של דבר הוא שהגיע לאמת ולא חקירת המצ"ח הרשלנית והחובבנית. אותה חקירת מצ"ח, שהנתבעת כינתה אותה "החקירה האמיתית" היתה כה רשלנית וכה מבזה, עד שזכתה לביקורת נוקבת מצד בית הדין והיתה נשוא ועדת חקירה, שמסקנותיה היו חמורות ביותר כלפי מצ"ח.
האקספוזיציה
37. השיבוש, התעמולה, הסילוף והשקר מתחילים כבר מהמשפט הראשון בכתבה.
38. בדבריה, הפותחים את החלק בתוכנית העוסק בתובע, אומרת הנתבעת את הדברים הבאים:
"יש להניח שהתביעה הצבאית תגיש לבית המשפט גם את המסמך הזה שחושף לראשונה שמפקדים בכירים בצה"ל פשוט לא מאמינים לתחקירים שלהם עצמם".

כעת מציגה הנתבעת לצופים צילום מטושטש של מסמך צבאי, כך שלא ניתן לדעת מי כתב את אותו מכתב חמור, מה דרגתו ומה תפקידו. רק הכותרת מוצגת לעיון בשלב זה: "ספקות בדבר מהימנות הפרטים שנמסרו בתחקירים המבצעיים".
כבר עתה יצויין, כי המסמך האמור לא הוגש לבית המשפט וגם לא יכול היה להיות מוגש, בהיותו בלתי קביל, שכן הוא מתייחס לתחקירים חסויים וכל כולו עדות סברה ושמועה. זאת ידעה הנתבעת, דוקטור למשפטים כבר אמרנו, ולמרות זאת חשפה אותו תחת הכותרת ש"יש להניח" שיוגש במשפט. הנה כי כן, הנתבעת לא מסתפקת במעמדה כעיתונאית אלא אף מנדבת הערכות משפטיות לגבי מה שיוגש במשפט ההוכחות עצמו. הוא שאמרנו: ניהול המשפט בתקשורת; משפט אינסטנט, ללא דיני ראיות. משפט שדה.
39. ומוסיפה הנתבעת ואומרת על המסמך כך:

"בתוכו ציטוטים משיחות שערכו החוקרים גם עם מח"ט גבעתי אל"ם אייל איזנברג, שמספר על קצין צעיר שהודה בפניו ששיקר בתחקיר של אירוע וידוא ההריגה משום שהוא פוחד מסרן ר'".
לתיבול חזותי של הדברים מציגה הנתבעת לעיני הצופים שני קטעים הגזורים באופן סלקטיבי מהמסמך המקורי. בקטע הראשון מופיעות המילים כך: 

"אל"ם אייל איזנברג (שיחה בפלאפון)
בשיחת חטף 'בארבע עיניים' פרטים

מאו"ג 643 ובתום התחקיר, מששא

שהינו פוחד מסרן –"
ולאחר מכן, במודגש, הופיע גזיר נוסף מתוך המסמך, מוגדל ומודגש עד למלוא רוחב המסך:





"שהינו פוחד מסרן ר."
 
לא למותר לציין, כי המילה "שיקר" כלל לא מופיעה במסמך האמור, בניגוד לדברי הנתבעת בפתח דבריה,  ובמיוחד לא מוסבר בו, איזה מהפרטים שמסר אותו קצין הוא לטובת "סרן ר'" ואיזה לרעתו ובאיזה שלב בתחקירים מסר כל פרט.
40. מסקנתה של הנתבעת היא זו:
"אז עכשיו גם המפקדים בשטח מודים: התחקיר המבצעי כשל. צה"ל לא ידע לברר את האמת על מה שקרה שם ליד מוצב גירית בבוקר שבו נורתה למוות הילדה הימאן שהלכה שם עם תיק בית ספר על הגב". 
41. והנה, לא זו בלבד שבמסמך האמור (ובתיק החקירה בכלל) אין כל הודאה מצד מפקד כלשהו בדבר "כשלון" התחקיר המבצעי, אלא שבשום מקום לא נאמר כי המנוחה היתה ליד המוצב עם "תיק בית ספר על הגב". 
42. התיבה "בית ספר" עוד תשוב ותרדוף אותנו מספר פעמים בהמשך הכתבה והיא מוטיב שקרי חוזר בדברי הנתבעת, ההופך אירוע מבצעי טהור לרצח ברוטאלי של ילדה תמימה חפה מפשע (אירוע סנסציוני שיוביל, כך קיוו הנתבעות, לרייטינג גבוה ולסערה תקשורתית, כפי שאכן היה). 
43. לשם הבהרת הדבר, נציין כבר בפתח הדברים: המוצב היה מרוחק מבית הספר מרחק של כ- 700 מטרים, בשטח שרובו קרקע חולית, נטושה וקשה לתנועה. ביתה של המנוחה נמצא מעברו השני של בית הספר ובסמוך לו. כדי להגיע מביתה למוצב, בשעה 6:48 בבוקר, היה על המנוחה לעבור דרך בית הספר ולהמשיך ללכת עוד כחצי קילומטר באזור שאין בו דבר זולת חול, צמחיה ופסולת. המוצב לא היה פריט קטן ושולי בנוף. הוא היה מוקף בסוללת עפר גבוהה ובמרכזו התנשא מגדל תצפית שגובהו 25 מטרים. אין ולא יכול להיות ספק כלשהו (וכך אף נקבע בפסק הדין שזיכה את התובע ועל ידי כל הגורמים הצבאיים המקצועיים שחקרו את הפרשה): המנוחה לא היתה בדרך לבית הספר, כשצצה לפתע בפתחו של מוצב גירית.
44. יטען הטוען: וכי מניין היה לה לנתבעת לדעת כל זאת? וזהו לב העניין: הנתבעת הציגה את הכתבה כתחקיר עיתונאי, לא כשידור סתמי של חומר החקירה. לו היתה עושה את הדבר המינימלי המתבקש בתחקיר כזה, והיתה מתבוננת בשטח (ולמצער בתמונות של השטח), היתה מבינה עד כמה הטענה אבסורדית. יתרה מכך, בחומר החקירה עצמו לא היתה ראיה כלשהי לכך שהמנוחה היתה בדרך לבית הספר. אפילו התיק עצמו, אותו תיק שהניחה המנוחה בפתח המוצב (פרט מהותי נוסף ש"שכחה" הנתבעת לציין בכתבה) לא נלקח על ידי גורמי החקירה לבדיקה ונותר קבור בחולות פילדלפי. 
45. אלא, שהנתבעת לא מציינת את כל אלה לצופיה. היא לא מודה שלא ביצעה תחקיר כלשהו, זולת עריכה מגמתית של חומר החקירה הגולמי שהודלף לה. היא לא מודה, שאין לה מושג איך נראה השטח, היכן מתגוררת המנוחה, מה היה לה בתיק ומה היא עשתה שם.
46.  מכל מקום, ממשיכה הנתבעת ומסבירה לצופיה:
"מה שעולה מחומרי החקירה שהגיעו לידי עורך המשנה שלנו, אבי זילברברג, הוא די ברור מבחינת העובדות. ברור גם, שהסיטואציה שם עצבנית מלכתחילה. שומעים בקשר שהחיילים חוששים מאפשרות שהילדה נושאת מטען או שנשלחה כפתיון כדי למשוך אותם אל מחוץ למוצב. 

אבל, מה שמטריד באמת הוא מה שקורה במהלך התקרית עצמה.

אחרי שרשת הקשר מדווחת שמדובר בילדה קטנה, כל המוצב ממשיך לירות עליה, והמ"פ מסתער עליה, וממשיך לירות, גם אחרי שנהרגה".  
47. אנו נחזור למשפט זה בהמשך ונראה עד כמה כל מילה בו מדודה ומכוונת כמו כדורו של הצלף הפלשתיני שכוון לראשו של אחד מקציני הפלוגה במהלך אותו אירוע, קצין ששכב על הסוללה מטרים מהתובע. 
48. אכן כן: נורתה אש פלשתינאית לכיוון חיילינו במהלך האירוע, אך גם את זה, כמובן, הנתבעת "שכחה" לספר לצופיה. הרי אין זו שכחה באמת, כי אם השמטה מכוונת. הגע בעצמך, שירי פלשתיני אינו מתיישב עם הנראטיב שאותו הציגו הנתבעות חזור והצג: ילדה קטנה ותמימה תעתה בדרך לבית הספר ולרוע מזלה פגשה בה פלוגה רצחנית וצמאת דם בפיקודו של התובע.
49. ובכן, הצופה כעת מבושל היטב. הוא מוכן ומזומן לראות את המפלצת במדים מבצעת פשע מלחמה נורא בילדה קטנה ותמימה, בדרכה לבית הספר. כי הרי, כמו שאמרה הנתבעת, מה שעולה "הוא די ברור מבחינת העובדות".
50. ובטרם עוברים לכתבה עצמה מופיעה הכותרת "קבל וידוא הריגה" – ביטוי שהופיע ברשת הקשר ואשר יש לו משמעות מבצעית וצבאית ברורה, שזכתה לדיון בבית הדין. אולם, כשביטוי זה מוצג במנותק מהקשרו הצבאי והמבצעי, כפי שהוצג על ידי הנתבעות, הוא נתפס כביטוי סלנג המבטא זילות חיי אדם, ואין לנו אלא להסיק שזו היתה מטרתה בעשותה כן.
גוף הכתבה
51. מכאן ואילך נציג את הכתבה בשלושה מסלולים מקבילים, מבחינת לוחות הזמנים. הטור הראשון יציין מה שומע הצופה בכל רגע נתון (בין אם קטעים מרשת הקשר ובין אם ביאור של הנתבעת בקולה); הטור השני יציין מה רואה הצופה בכל רגע נתון; הטור השלישי יציין מה העובדות כהוויתן בכל רגע נתון; עיון בטור זה ילמד על הסילופים, המניפולציות והשקרים שניתן למצוא בכתבה. 
52.  לנוחות בית המשפט הנכבד יכונו המקורות מהם נלקחו החומרים לכתבה כך:
52.1. "הפסקל" – צילום הוידאו בזמן אמת מעמדת התצפית במוצב וכן הקלטת רשת הקשר, המבוצעים בו זמנית. מרבית צילומי הפסקל בכתבה זו היו בשחור-לבן. יושם אל לב, כי בפינה השמאלית העליונה של מסך הפסקל מופיעה השעה בה בוצעו ההקלטה והצילום. לנוחות העיון, נציין בטבלה דלהלן את השעות (המוצגות והנכונות) לפי הפורמט של הפסקל.
52.2. "הקלטת הביתית" – קלטת וידאו שצילם אחד מחיילי הפלוגה, סמ"ר ע.ט., לקראת שחרורו משירותו הצבאי. בקלטת זו לא מתועד רישום אלקטרוני של התאריך והשעה שבהם צולמו הקטעים.
53. נבקש להבהיר, כי הקלטות האמורות לא מצורפות לכתב תביעה זה, שכן חלק מהמידע המופיע בהן הינו מסווג. לפיכך, הקלטות יוגשו, ככל שיידרש, בהתאם לאישורי הרשויות המתאימות במהלך המשפט.
54. בנוסף, מלווה כל הכתבה בכתוביות לסיוע בהבנה. עורך הכתוביות "תרגם" בעבור הצופים את משמעות המונחים הצבאיים הנשמעים ברשת הקשר. אנו נתייחס לכתוביות אלה רק עד כמה שיש בהן כדי להטעות או לשבש.
55. להלן ניתוח גוף הכתבה, דקה אחרי דקה, שלב אחרי שלב (ביטויים בהם אוהבת הנתבעת להשתמש בכתבותיה, אך הפעם בהבדל אחד, בצד הסילופים תובא גם האמת). דומה, כי באופן חסר תקדים בכתבות כגון דא, אין קטע אחד בכתבה, שהאמת הצרופה, הטהורה, מוצאת את מקומה בו, כפי שנראה להלן, והדברים מדברים בעד עצמם (הסילופים הבוטים במיוחד יובאו בהדגשה בפרק "העובדות כהוויתן"):
	סימול
	מה שומעים בכתבה
	מה רואים בכתבה
	העובדות כהוויתן

	קטע א'
	שומעים מהקלטת הפסקל:

"-ספרד מ-1א

  -רות עבור".
	צילומי הפסקל. הזמן המוצג:  

6:49:06 – 6:49:09.

	הנתבעת השמיטה במכוון את המשפט הפותח את האירוע והוא קריאה של החמ"ל "תחנות ספרד מי מבצע ירי". משפט זה יש בו כדי ללמד על ההפתעה שבה החל האירוע.

	קטע ב'
	שומעים מהקלטת הפסקל:

"קבל, זיהינו ערביה כמאה מטר מתחת למוצב, באיזור השער רק"ם, רחבת הרק"ם."
	צילומי הפסקל. הזמן המוצג:   6:49:39 -  6:49:48. 
רואים בצילומים סריקה מהירה של בניינים ברפיח עצמה ועל גבול האב"ם.

הכתובית:

"ש.ג.: קבל זיהינו ערביה כמאה מטר מתחת למוצב באיזור השער רק"ם, חוות רק"ם".
	המדובר ב"בישול" - הדבקה של פס קול ממועד מסויים על תצלום ממועד אחר. הדו-שיח המושמע כלל לא מופיע בקלטת הפסקל בזמנים שבהם צולם הקטע שהוצג, אלא בשעה 6:49:10. ההבדל הוא, שבקטע שהוצג בכתבה מוצגת סריקה מהירה של מצלמת הפסקל במרחב המרוחק, ברפיח עצמה, והצופה מוטעה לחשוב שזהו המקום בו אירע האירוע, דהיינו שהמוצב ולמצער המקום בו נתגלתה המנוחה לראשונה, נמצא בינות הבתים של רפיח, דהיינו באזור מבונה מבונה ומיושב בצפיפות.
בקלטת הפסקל עצמה רואים, בזמן שבאמת נאמרו הדברים המושמעים כאן, סריקה של שטחו החולי והנטוש של האב"ם בקרבת המוצב. לו היה הצופה רואה את הדבר, אולי היה לו סיכוי טוב יותר להבין את המקום שבו באמת התרחש האירוע, ולפיכך את ההקשר המבצעי הנכון שלו. זה הראשון מבין סדרה רציפה ועקבית של סילופים עריכתיים, "בישולים", גזירות והדבקות, שמטרתם ליצור אצל הצופה תמונת מציאות מסולפת וחמורה.
זאת ועוד, הביטוי "חוות הרק"ם" המופיע בכתוביות (ולא רחבת הרק"ם, שזה מה שנאמר) הוא ביטוי פסטורלי, המרמז על כך שמעבר למוצב יש חווה כלשהי, שבה זיהה הש.ג. דמות ערביה כלשהי.

	קטע ג'
	שומעים מהקלטת הפסקל:

"מה זיהיתם?

רות קבל, זיהיתי הולכת על שתיים מאה מטר מהמוצב."
	צילום הפסקל. הזמן המוצג:  7:03:23 - 7:03:27.
רואים סריקה רחוקה של בתי רפיח.
	שוב, המדובר ב"בישול" - הדבקה של פס קול ממועד מסויים על תצלום ממועד אחר.  פס-הקול המושמע אינו תואם לתמונה ולזמנים המוצגים לצופה מצילום הפסקל. דהינו הצופה שומע דברים שנאמרו בזמן מסויים, אך רואה דברים שצולמו בזמן אחר, כשהוא סבור כמובן שמדובר בדברים שנאמרו וצולמו סימולטנית. 

התמונה בצילום הפסקל, בזמן האמיתי שבו נאמרו הדברים הללו (6:49:24 – 13 דקות לפני הזמן המוצג בכתבה) הינה של סריקה איטית בשטח החולי של האב"ם, והיא מדגימה היטב את מימדיו של שטחו החולי של האב"מ.

	קטע ד'
	שומעים מהקלטת הפסקל:

"עת"ף ספרד אתה מזהה?

חיובי, זה ילדה קטנה. היא רצה כרגע במגמה מזרחה."
	צילום הפסקל. הזמן המוצג: 6:50:55 – .6:51:05


	הנתבעת השמיטה את חילופי הדברים הבאים מיד לפני כן, ולא הביאה אותם לידיעת הצופים:

חמ"ל: "רות"

מפעילת פסקל: "ספרד 106"

עת"ף: "1א עת"ף, איפה זיהית אותה?"

מפעילת פסקל: "1א 106"

עת"ף: "רות עבור"

חמ"ל: "דוח מצב"

עת"ף: "1א זיהה הולכת על שתיים, הוא לא הצביע אבל איפה. 1א מעת"ף".

מפעילת פסקל: "1א 106"

ש.ג.: "עבור עת"ף"

עת"ף: "1א עת"ף, איפה זיהיתם אותה?"

ש.ג.: "אתה מזהה אותי?"

עת"ף: "שלילי אני שואל אותך איפה זיהית אותה?"

ש.ג.: "תזהה אותי שניה"

מפעילת פסקל: "1א 106"
"רות 1א"

מפעילת פסקל: "1א 106"

ש.ג.: "בין השער רק"ם לבית עם השלוש חלונות היה הולכת על שתיים עם, משהו בד לבן על הראש"

עת"ף: "רות, ואיפה היא עכשיו?"

ש.ג.: "ירינו עליה, התכופפה. אתה רואה אותה? היא רצה".

עת"ף: "רות זיהיתי".

השמטתו של קטע זה מנעה מהצופה להבין את עוצמת ההפתעה, את העובדה שהתצפית, שהיתה אמורה לזהותה ראשונה לא עשתה כן, ואת ההמולה שהיתה ברשת הקשר עם תחילת האירוע.

	קטע ה'
	הנתבעת מדברת: 
"בווידאו הצה"לי מסומנת השעה המדוייקת. בשש ארבעים ושמונה מזהה ה-ש.ג. של מוצג גירית דמות שנעה לכיוון הבסיס".
	צילום הפסקל. הזמן המוצג:

6:48:56 - 6:49:03.
	בזמן המוצג בצילום נשמע בקשר המשפט "תחנות ספרד מי מבצע ירי?", שמלמד על כך שהירי החל בהפתעה ורק אחר כך נמסר דיווח.

בנוסף, הש.ג. לא דיווח שראה דמות "נעה" כפי שאומרת הנתבעת, אלא דמות מתחת למוצב. הדמות לא זוהתה בתנועתה אל המוצב אלא הופיעה, בהפתעה מוחלטת, לנגד עיניהם של החיילים ב-ש.ג., בשער הרק"ם של המוצב.

	קטע ו'
	הנתבעת מדברת:
"היא [הדמות] במרחק של כמאה מטר מהמוצב".
	רואים תמונה של בתים פלשתיניים המצולמת ככל הנראה מעמדה צבאית כלשהי. הבתים קרובים מאד למקום ממנו מצולמות התמונות, במרחק של עשרות מטרים בלבד.
	המדובר ב"בישול" - הדבקה של תמונות מאירוע אחר וממקום אחר. לצופה מוצגות תמונות שכביכול צולמו במוצב, אך האמת היא שהן כלל לא צולמו במוצב בו התרחש האירוע. אין לדעת היכן צולמו תמונות אלה. הבתים הקרובים ביותר לגירית הם במרחק של כ-300 מטרים בקו אווירי.

המטרה בהצגת התמונות המסולפות - הצופה רואה את הבתים קרובים ומקבל תמונה כאילו המוצב נטוע בלב שכונת מגורים, וממילא ילדה ההולכת במרחק מאה מטר מהמוצב בתוך שכונת מגורים, אינה מראה חריג ובוודאי לא צריך לירות בה. כמובן שהאמת שונה לחלוטין.

	קטע ז'
	שומעים מהקלטת הפסקל:

"-חמל: מה מיקומה?

-תצפית: היא נמצאת כרגע צפונית למשה . מיקום ממש לא תקין. זה...".

	צילום הפסקל  - הזמן המוצג: .6:51:10

הכתוביות:

"-חמל: מה מיקומה?

-תצפית: היא נמצאת כרגע צפונית למורשה. 

ש.ג.:מיקום ממש לא תקין. זה...".

	בניגוד למצויין בכתוביות, הדיווח הוא מהתצפית בלבד. הש.ג. שמוצג כאילו הוא אחד הדוברים, כלל לא ברשת הקשר באותו שלב, משום שהוא מתלווה לחפ"ק בדרך החוצה מהמוצב.

המונח "משה" הוא הביטוי הצבאי ל"מוצב". מי שנמצא צפונית למשה נמצא צפונית למוצב. ה"תרגום" השגוי בכתוביות, כאילו קיים שטח "מורשה" והיא נמצאת צפונית לו, מרמז על כך שיש מקום ליד המוצב שבו מותר לפלשתינים לנוע ואילו המנוחה נעה צפונית לאותו מקום.

בנוסף, הנתבעת מונעת מהצופה לשמוע את המשך הדברים והם - הערכת התצפית, לפיה המנוחה נמצאת "200 מטר מבית האנטנה". העובדה, שהמנוחה נמצאה במרחק של 200 מטר מבית כלשהו היא רלוונטית, אולם הנתבעת לא אפשרה לצופים לשמוע זאת.

נטעים, כי "בית האנטנה" הינו בית נטוש שגם הוא עצמו מצוי בתוך האב"ם ורחוק מבתי רפיח המאוכלסים.

	קטע ח'
	הנתבעת מדברת: 
"זה הנתון המכריע כרגע. הדמות שזוהתה מתקרבת למרחק כ- 70 מטר מהמוצב. מבחינת החיילים, מרגע שנכנסה לאב"מ – האזור הבלתי מורשה, מותר להם לירות לעברה על מנת לפגוע".

 
	תמונות מהקלטת הביתית, לא מהאירוע נשוא הכתבה, מגזרה אחרת לגמרי של המוצב.


	במשפט אחד דחסה הנתבעת הרבה כזבים:

א. הדמות לא התקרבה ממרחק 100 מטר למרחק 70 מטר. היא זוהתה עומדת במרחק של בין 70 ל-100 מטר מעמדת ה-ש.ג. הפנימי של המוצב וממש בפתח הסוללה המקיפה את המוצב, כפי שהוסבר ביחס לקטע ג'. הצגת הדברים כאילו המנוחה זוהתה במרחק 100 מטר והניחו לה להתקרב עד למרחק 70 מטר ואז פתחו עליה באש היא שקרית ואף זוועתית.

ב. המונח "אב"ם" אינו ראשי תיבות של "איזור בלתי מורשה" אלא של "אזור בטחוני מיוחד". ההבדל הוא בכך, שהביטוי אותו מציגה הנתבעת משולל כל הקשר של לחימה וסיכון בטחוני ולמעשה אינו שונה מאזור אסור בכניסה במוזיאון בתל אביב.

ג. הטענה לפיה באזור הבטחוני המיוחד יש להרוג את כל הנכנס בבחינת שטח הריגה, היא שקרית, מכפישה ומוצגת מדעתה של הנתבעת בלבד.

	קטע ט'
	הנתבעת ממשיכה בקולה: "בשלב זה מוקפצת כיתת הכוננות. כולם עולים לעמדות ומתחילים לירות".


	רואים חייל בעמדה יורה צרורות ארוכים ממקלע מא"ג. לא רואים על מי יורה.


	שוב, המדובר ב"בישול" - הדבקה של תמונות מאירוע אחר. באירוע לא נעשה שימוש בנשק זולת נשק קל. המא"ג המצולם מכוון לגזרה אחרת ולא ירה באירוע כלל.

לצופה מוצגות תמונות שכביכול צולמו במהלך האירוע, אך האמת היא שהצילומים הינם מאירוע אחר, בלתי קשור, ימים לפני האירוע בו עסקינן.

כל מטרתו של "בישול" זה הינה להעצים את הסנסציה ולהציג את החיילים כצמאי דם הטובחים בילדה תמימה (כך מציגה אותה הנתבעת בכתבה) באמצעות צרורות מנשק כבד.

	קטע י'
	הנתבעת ממשיכה: 
"את התמונות האלה מצלם אחד הלוחמים בתוך עמדת הירי:
"לוחם: "יאללה תן אש...".

	רואים לוחם מתפעל מקלע רימונים. שומעים ברקע ירי צרורות. 

הדברים נאמרים מיד לאחר ששומעים ורואים את ירי הצרורות.
	שוב, המדובר ב"בישול" - הדבקה של תמונות מאירוע אחר. באירוע עצמו לא הופעל מקלע רימונים. 
לצופה מוצגים צילומים שכביכול צולמו במהלך האירוע, אך האמת היא שהתמונות צולמו באירוע אחר, ימים לפני האירוע.
שוב, כל מטרת הצילומים האמורים הינה להעצים את הסנסציה ולהציג את החיילים כצמאי דם הטובחים בילדה תמימה, שתעתה בדרכה לבית הספר. 

נבקש לציין, כי כשאחד הלוחמים באירוע ביקש להשתמש ברובה היורה רימונים, התובע לא התיר לו זאת, בכדי שחלילה לא יפגעו חפים מפשע. דהינו, המציאות היתה הפוכה לגמרי מהמציאות הכוזבת אותה מציגה הנתבעת בכתבה.

	קטע יא'
	הנתבעת ממשיכה: "אחרי מכת האש הראשונה היא מתחילה לברוח";
ואז שומעים את הדו – שיח הבא:

לוחם א': "אינעל אמא של החייל הזה". 

לוחם ב': "מי זה? מי זה בעמדה שמה?"

לוחם א': "לא יודע אבל הוא ינקה את המא"ג".
	רואים את האזור מחוץ למוצב מעבר לקנה של מקלע רימונים. נשמע ירי צרורות בלתי פוסק ברקע.


	שוב, המדובר ב"בישול". לצופה מוצגים צילומים שכביכול צולמו במהלך האירוע, אך האמת היא שכל הקטע המצולם אינו שייך לאירוע. 

מטרת הצילומים ש"יובאו" מאירוע אחר – הנתבעת רוצה שהצופה יתרשם שכל מה שמטריד את החיילים היורים בהתלהבות על ילדה קטנה שבורחת, הוא מי ינקה את המא"ג לאחר הירי.  



	קטע יב'
	שומעים מהקלטת הפסקל:
תצפית: "כרגע היא מאחורי מחפורת, 250 קצרים מהמכלאות, ממשיכה לרוץ לכיוון מזרח. פגיעות ממש בצמוד אליה"

חמ"ל: "רות. מדובר בילדה מתחת לגיל 10?"

תצפית: "אה. ילדה בת 10 בערך"

חמ"ל: "קיבלתי".
	בתחילה רואים את שכונות רפיח בתמונות שלא צולמו באירוע כלל ולא באותה גזרה של המוצב. לאחר מכן רואים צילומים מקלטת הפסקל.
	הדיווח נמסר בשלב זה לחמ"ל בלבד. הצופה סבור שדו השיח הסתיים במילה "קיבלתי", אך האמת היא שהחמ"ל אינו מסתפק באמירה "קיבלתי". המשפט ממשיך באופן שוטף ורציף כלהלן: "הלו, לשים לב, להסתכל מסביב לכל המוצב, לראות שזה לא איזושהי הסחה, או לא מישהו הוביל אותה או מישהו יבוא לנו גם מכיוון דרום, לפתוח עיניים".

המשפט נקטע לאחר מילה אחת והמשכו הושמט במתכוון על-ידי הנתבעת, שהרי המשפט המלא מפחית עד מאד את הסנסציה שהנתבעת יוצרת ומכניס את האירוע להקשר המבצעי האמיתי שלו.
המשך המשפט, שהושמט על ידי הנתבעת בזדון, הינו חיוני להבנת הלך הרוח של הלוחמים בפלוגה ביחס לאיומים הנשקפים להם, וכי היה ברור לכל המשתתפים שמדובר באירוע פח"ע. הנתבעת ביקשה להסתיר מצופיה את הלך הרוח הזה.

	קטע יג'
	הנתבעת מדברת:

"3 דקות אחרי הזיהוי הראשוני, עמדת התצפית מדווחת לראשונה בקשר שמדובר בילדה קטנה. זו הייתה אימאן אל האמס, בת 13, משכונת תל סולטאן, שהייתה בדרך לבית הספר".
	רואים תמונה של המנוחה, אשר צולמה בתאריך לא ידוע, בגיל לא ידוע. בתמונה היא נראית קטנה ושברירית, ומגיעה עד מותניו של העומד לידה. בתמונה היא אכן נראית בת הרבה  פחות מ-10 שנים.
	1. המנוחה היתה כמעט בת 14 במהלך האירוע ולא כפי שהיא מוצגת בתמונה המלווה את כל הכתבה, אשר הופצה, מטעמים ברורים, על ידי מנגנוני התעמולה הפלשתינאים. 

2. התובעת לא ציינה שבמהלך האירוע המנוחה כיסתה את ראשה בכאפיה ולבשה גלביה. 
3. הנתבעת לא ציינה שהמנוחה הניחה תיק בפתח המוצב.

4. המונח "ילדה קטנה" מתאים אולי לתמונה, אבל לא לגיל הביולוגי האמיתי, במיוחד בשים לב לכך שנערים בגיל זה השתתפו באופן תדיר בפעילות חבלנית עויינת.

5. וחשוב מכל – המנוחה לא הייתה בדרך לבית הספר.  בית הספר נמצא בצד השני של האזור, וביתה של המנוחה מצוי עוד מעבר לו, כך שכדי להגיע למוצב היה עליה לעבור דרך בית הספר ולהמשיך ללכת עוד כחצי קילומטר על פני שטח חולי וקשה לתנועה, כדי להגיע למוצב. הנרטיב של "ילדה בדרך לבית הספר" הוא תעמולה פלשתינית ברורה, אינו נכון, אינו מבוסס על עובדות, ובדיקה עיתונאית פשוטה היתה מגלה זאת.  אבל לו היתה מתבצעת בדיקה מתבקשת זו, הכתבה לא הייתה עסיסית ונוטפת דם מספיק בעיני הנתבעות.
6. ברור, כי כמרחק שמיים מארץ הוא המרחק שבין ירי בנערה שזוהתה כמחבלת לבין ירי בנערה תמימה שהיתה בדרכה לבית הספר. הנתבעות בחרו בנראטיב הקיצוני ביותר ודבקו בו ללא כל תימוכין בעובדות.  

	קטע יד'
	שומעים מהקלטת הפסקל (להלן יוצגו הדוברים כפי שמוצגים בכתוביות):

"תצפית: 'היא מאחורי המחפורת, מתה מפחד, הפגיעות ממש היו לידה, סנטימטר ממנה'.
"לוחם בקשר: 'חמש תתקדם מטר, מטר אחד, תתקדם קדימה'.
	רואים חייל בעמדת ירי יורה צרורות ארוכים במא"ג, בלי קסדה או אפוד, ביד אחת, כשחיוך נסוך על פניו. הירי מבוצע למקום רחוק.

הרצפה מלאה במאות תרמילי מא"ג שנורו זה עתה. החיילים בועטים בתרמילים לעין המצלמה.
משך הקטע בו מבוצע ירי ללא אומר ודברים הוא 30 שניות ארוכות כשעל המסך מתנוססת הכיתובית בשחור ובאדום "בלעדי - צולם על ידי אחד החיילים בפלוגה".
	שוב, המדובר ב"בישול" - הדבקה של תמונות מאירוע אחר. לצופה מוצגים צילומים שכביכול צולמו במהלך האירוע, אך האמת היא שכל הקטע המצולם הוא לא מהאירוע! הירי מבוצע באירוע אחר, לאיזור מרוחק, כירי הרתעתי ולא לתכלית.  באירוע עצמו לא בוצע ירי צרורות או ירי מנשק כבד, אלא רק ירי מנשק קל. 

יתרה מכך, שני הקטעים המושמעים הם משתי קלטות שונות. הדיווח של התצפית הוא מקלטת הפסקל ואילו דברי הלוחם הנוספים הם מהקלטת הביתית.

מהדבקת שני הקטעים עולה תמונה שלפיה, בעוד חייל אחד מדווח שהמנוחה מאחורי מחפורת ו"מתה מפחד" חייל אחר נותן הוראה למאן דהוא להתקדם עוד קדימה לעברה.

זאת ועוד: שלושים שניות בזמן שידור הם נצח. שלושים שניות של ירי בלתי פוסק במא"ג, כששומעים את התרמילים ניתכים לרצפה מיד לאחר שנשמע הדיווח "היא מתה מפחד" –ניטעת בלבו של הצופה הרגשת מועקה כבדה כאילו חיילי צה"ל יורים במודע על ילדה קטנה, מבוהלת ותמימה, צרורות ארוכים, בחיוך ובאדישות מלאה.

	קטע טו'
	שומעים מהקלטת הפסקל:

תצפית: "כרגע מסתערים פה הכוחות שלנו".
ברקע של רשת הקשר ממשיך לשניה קלה ירי הצרור, כאילו  הצרורות נשמעים ברשת הקשר.


	צילום מהפסקל. הזמן המוצג: 6:52:38.

בכתוביות רשום שהש.ג. מדווח את הדיווח.
	מדובר בעבודת עריכה. באירוע לא נורו צרורות ורשת הקשר לא משמיעה צרורות כאלה.

באשר לזהות המדווח - הש.ג. היו יחד עם כוח המפקד ביציאה מהמוצב ולא דיווחו דיווח זה.

	קטע טז'
	שומעים מהקלטת הפסקל:

"רות כן, קבל קודקוד, משנה, החפ"ק שלו ו-1א 1ב ".
	צילום מהפסקל. הזמן המוצג: משעה 6:52:57.
הכיתוביות מייחסות את הדברים לקשר המ.פ.
	הדברים הנשמעים נאמרים במציאות רק בשעה 6:54:20, דהיינו כשתי דקות לאחר הזמן שבו מוצג לצופה כי נאמרו. הם לא נאמרים על ידי קשר המ"פ (סמ"ר ח') אלא על ידי אחד הש.ג. (סמל י').

במהלך שתי הדקות החסרות נשמעת התצפית מנסה להעלות בקשר את המ"פ או את קשר המ"פ ללא הצלחה. סמל י., הש.ג., עונה להם, אולם הם מתעלמים ממנו בעקביות. ניתן לשמוע כי סמל י. נמצא בריצה או במאמץ. את הדו-שיח הזה מונעת הנתבעת מידיעת הצופים.

	קטע יז'
	הנתבעת בקולה: 
"השעה 6:52, הקודקוד שעליו מדברים בקשר הוא ר' מפקד הפלוגה".
	שלושה ג'יפים ממוגנים נוסעים בטור, בזה אחר זה, ליד גדר בטחון כלשהי.
	המדובר ב"בישול" - הדבקה של תמונות מאירוע אחר וממקום אחר. לצופה מוצגות תמונות שכביכול צולמו במהלך האירוע, אך האמת היא שלא היו ג'יפים באירוע זה והתמונות המצולמות בקטע זה כלל אינן מצויות בחומר החקירה והובאו על ידי הנתבעת ממקום אחר. 
ומהי מטרת הנתבעת בהדבקת תמונות מאירוע אחר תוך הטעיית הצופים? להמחיש את כוחו ועוצם ידו של המ"פ, בכך שהוא ישב בכלי ממוגן ואילו הילדה הקטנה, שכזכור "היתה בדרכה לבית הספר" ספגה צרורות ארוכים ממא"ג וממקלע רימונים.

	קטע יח'
	הנתבעת בקולה: 
"דקה קודם העיר אותו החובש".
	רואים כוונת של מא"ג, ממוגן, מסיירת בינות לבתים מאוכלסים, קרובים מאד למיקום המצלמה.


	שוב, המדובר בתמונות שלא צולמו באירוע. מטרתו של הצילום היא אחת: לנטוע במודעות של הצופה מצב בו כוח צה"ל, ממוגן, פועל בלב שכונת מגורים, ומחפש בכוונת המא"ג את הילדה הקטנה שהיתה, כזכור, "בדרך לבית הספר".

	קטע יט'
	הנתבעת ממשיכה:
 "ורץ אל מחוץ למוצב".
	שוב צילום של ג'יפ ממוגן נוסע ליד גדר, במקום מישורי ומפולס.
	שוב מדובר ב"בישול" – הדבקת תמונות  שלא צולמו באירוע, שאינן קשורות לו כלל, שלא מתאימות לתוואי הבעייתי שבו היה האירוע וכל כולן מטרתן ליצור אווירה שקרית במוחו של הצופה.

	קטע כ'
	הנתבעת ממשיכה: "מבחינתו הוא מסתער לעבר מחבל שחדר פנימה".
	תמונות סטילס של התובע, כשהוא צועד בעוז ובגאון.
	התמונות צולמו במהלך הדיונים המשפטיים ואינם קשורים לאירוע. הצופה מתרשם מהליכה כוחנית, לא קרבית, וללא שום מהות קרבית.

	קטע כא'
	הנתבעת ממשיכה: "התמונה ברשת הקשר בשלב הזה כבר שונה לגמרי".
	
	המ"פ אינו ברשת הקשר בשלב זה. התמונה ברשת אינה שונה לגמרי, משום שאפילו חיילי התצפית לא הודיעו שמדובר בילדה תמימה ובלתי מעורבת, בשום שלב של האירוע.

	קטע כב'
	שומעים מהפסקל:

תצפית: "קבל, נראה לי שאחת העמדות הורידה אותה"

חמ"ל: "מה, ראית פגיעה שלה? היא נפלה?"

תצפית: "היא נפלה, כרגע היא לא זזה גם".

חמ"ל: "קיבלתי, כספיתון קודקוד ספרד"

"קשר מ.פ. (כך בכתוביות, בפועל זה לא קשר המ"פ): 'רות עבור'"

חמ"ל: "קיבלת שכנראה הילדה נפלה, נפגעה?"

"קשר מ.פ. (שוב, לא הקשר אלא הש.ג.): 'קבל, אנחנו ביצענו עליה. כן, כנראה היא נפגעה'".
	צילומים מהפסקל. הזמן המוצג החל מ - 6:53:52.
	כל הקטע המושמע לעיל נאמר לפני קטע טז'.  עריכת הקטעים באופן שבוצעה מראה שהכוח של המ"פ הזדהה ועלה בקשר לפני שהמנוחה נורתה. בפועל מה ששומעים זה את נסיונותיו העקרים של הש.ג., שהיה בכוח שיצא החוצה, לקבל התייחסות מהתצפית, ללא הועיל. 

בכל השיחה זיהתה הנתבעת את סמל י', הש.ג., כקשר המ"פ, למרות שקולותיהם שונים במובחן זה מזה. לא קשר המ"פ ובוודאי שלא המ"פ עצמו, לא היו ברשת הקשר עד לאחר מכן.

	קטע כג'
	הנתבעת בקולה: 
"מכאן והלאה התקשורת היא בין החמ"ל במוצב לבין ר' המ"פ. זה אולי התיעוד המדוייק ביותר של מה שקרה שם. ר' מדווח כאן בזמן אמת על כל צעד שלו בשטח. מרחק של מטרים מהילדה, שכבר מוטלת על הקרקע".


	חיילים חובשי קסדות נמצאים בתוך כלי רכב ממוגן, ככל הנראה נגמ"ש פיקוד, ואחד מהם מדבר במכשיר קשר, ממש סימולטנית למילים "ר' מדווח כאן בזמן אמת".
	שוב, המדובר ב"בישול" - הדבקה של תמונות מאירוע אחר וממקום אחר. לצופה מוצגים צילומים שכביכול צולמו במהלך האירוע, אך האמת היא שמדובר בצילומים לא מהאירוע. 
באירוע עצמו, בניגוד גמור לצילומים המוצגים, התובע לא היה ברכב מסוג כלשהו, ודאי לא ממוגן. יש כאן סילוף מהרמה הקיצונית ביותר, שכן במהלך כל האירוע התובע וחייליו היו ופעלו כשהם חשופים וסיכנו את חייהם אל מול צלפי רפיח, שירו במהלך האירוע ועל כך אין מחלוקת. 

הצופה מבין מהתמונות המסולפות שהתובע נמצא בתוך נגמ"ש ממוגן, מטרים מילדה קטנה, שכזכור "היתה בדרך לבית ספר", ושמוטלת לרגליו.  הצופה מבין גם שכל הדיבורים של התובע מאותה נקודה נעשים במחסה הנוח של הנגמ"ש, בטרם הוא מסתער על המנוחה חסרת האונים.

זו אולי הייתה המציאות בתעמולה השקרית הפלשתינאית, אך האמת, שהייתה ידועה לנתבעת, הייתה, כאמור, שונה לחלוטין.

זאת ועוד; במהלך האירוע, מרבית הדיווחים שהתובע מסר וקיבל בקשר היו במרחק רב יחסית מהמקום שבו שכבה המנוחה. באותו שלב לא היה ידוע אם הדמות שוכבת במארב או "מוטלת" כלשונה המגמתית של הנתבעת.

השיחות בקשר הן עם תחנות נוספות ולא רק עם החמ"ל, משום ששומעים את המ"פ מנסה לדלות מידע על הדמות מכל תחנה שיכולה לעזור לו (לרבות עמדת התצפית והתצפית האלקטרונית).

	קטע כד'
	הנתבעת בקולה:
"תוך ימים יהפוך אירוע מותה של הילדה הימאן לפרשת המ"פ ווידוא ההריגה. אבל הפרשה הזאת תסתבך באמת ברגע שחיילים מתוך הפלוגה יחליטו לספר מה ראו שם" 

לאחר מכן נשמעת הקלטה, תוך עיוות הקול, של חייל בפלוגה בשיחתו עם עיתונאי.
	תמונות מהעיתונות. 
	לכאורה, על-פי דברי הנתבעת, קודם נודע ברבים על "וידוא ההריגה" ורק אז החיילים החליטו לספר מה ראו שם. הצופה חושב שהאירוע קיבל חיים משל עצמו עוד לפני שהחיילים רצו לתקשורת. האמת היא, שהחיילים הם אלה שהחלו את ה"פרשה" בכך שפנו לכתב ידיעות אחרונות. הצופה הנבון ודאי היה חושד בחיילים שפונים ביוזמתם לכתב של העיתון ולכן העדיפה הנתבעת להציג את החיילים המעלילים כמי שהגיבו לפרשה קיימת ולא כמי שיצרו פרשה יש מאין.

בנוסף, עיוות הקול משווה תחושה של הגנה על מקורות, כאילו אותו חייל שדיבר צריך הגנה מפני מאן דהוא, כאילו היה מתלוננת בתקיפה מינית.

העיר, כי השימוש במילה "באמת" כאן נעשה כדי להסתיר את השקר שהוא לב ליבה של פרשת הסרק הזו: באמת החיילים הם שהעלילו. באמת לא היתה כל פרשה לפני כן וזולת כן. באמת התיאור שהציגה הנתבעת הוא כוזב.



	קטע כה'
	הנתבעת ממשיכה:
"עשרה ימים אחרי האירוע צה"ל סוגר תחקיר מבצעי שיש בו הכל חוץ מעובדות אמת. המ"פ יוצא נקי לגמרי, הרמטכ"ל נותן בו אמון מלא".

וציטוט מדברי הרמטכ"ל: "אני מקבל לעת עתה את גרסת המ"פ. לא היה וידוא הריגה. טפלו עליו אשמות שלא הוכחו".
	תמונות ארכיון של הרמטכ"ל.
	צה"ל אינו "סוגר" תחקירים אלא מבצע ומסכם אותם. השימוש של הנתבעת במילה "סוגר" מרמז לצופה על סגירת שורות, על הסתרת האמת.

טענתה של הנתבעת, כאילו בתחקיר היה הכל חוץ מעובדות אמת היא שקרית כמובן; התחקיר היה מדוייק ומסקנותיו נכונות. בכל מקרה, וודאי שלא היו בו רק שקרים כטענת הנתבעת. 

זאת ועוד; הנתבעת מעולם לא ראתה, לא את התחקיר ולא את סיכום התחקיר ולא היתה יכולה לראותם.

כאן חושפת הנתבעת באופן מלא את פניה האמיתיות, נוטשת לחלוטין את העמדת הפנים הניטרלית כביכול וקובעת מסקנות. הרי, אם התחקיר והרמטכ"ל שניקו את התובע מכל אשמה היו מבוססים על "הכל חוץ מעובדות אמת", פשיטא שהמ"פ עשה את שיוחס לו. זה המסר החד משמעי שמעבירה הנתבעת בקולה הסמכותי  לצופה.

	קטע כו'
	שומעים מהקלטת הפסקל: 
"קבל תמונת מצב, ביצענו אש והרגנו אותה".
	רואים צילומים מחקירת התובע במצ"ח. התובע יושב אדיש  בחדר החקירות. 
	הצופה רואה את התובע יושב אדיש בחדר החקירות בעוד משמיעים לו טקסט בעייתי, כביכול, מרשת הקשר. הוא לא מניע אבר בשומעו את הדברים ומכאן מצטיירת אצל הצופה תמונה קשה לגבי אופיו של התובע.
שוב מדובר בעבודת עריכה מסלפת ושקרית. המדובר בהדבקה של פס קול ממועד מסויים על תמונה ממועד אחר. בקטע המצולם התובע ממתין שהחוקר יסיים לרשום דבר מה ברישומיו, וממילא אין לו מה שיעשה באותו שלב. כמובן שלא מושמעת לו קלטת הפסקל באותו מועד, ופס הקול "הולבש" על ידי הנתבעת על הצילום.
שוב הנתבעת משלבת תמונה מזמן מסויים עם פסקול מזמן אחר – במילים אחרות, משפטיות, "זיוף".

יש לציין, כי הפסקל הושמע לתובע רק בהזדמנות אחת, ובה תגובתו היתה ערנית ולא אדישה, תוך שהוא מפנה את החוקר לדברים החשובים בקשר.

	קטע כז'
	שומעים מהקלטת הפסקל:
התובע: "קבל תמונת מצב, ביצענו אש והרגנו אותה. יש לה... לבשה מכנסיים, ג'ינס וגופייה. חולצה. כמו כן הייתה עם כאפיה על הראש. אני גם וידאתי את ההריגה עבור.

חמ"ל: "[כאן ספרד], קיבלתי".
	שוב התובע יושב ללא תנועה בחדר במצ"ח ואינו מגיב לקולות הבוקעים מהקלטות רשת הקשר.  
	זיוף. 
לצופים משמיעה הנתבעת משפט אחד, רציף, של התובע, שמשמעותו: "באתי, ראיתי, הרגתי". התובע מוצג כמכונת הרג חסרת רגשות. 

האמת היא שמדובר בעבודת זיוף "משובחת", שבמסגרתה, מתוך דו שיח ארוך גוזרת הנתבעת מספר קטעי משפטים ומחברת ביניהם, באופן שלצופה נשמע כאילו מדובר במשפט אחד, קצר, והכל כדי להשיג את מטרותיה הנלוזות. 
ואלה הדברים המלאים אשר אומר התובע ברשת הקשר (הדברים שהשמיטה הנתבעת יובאו בהדגשה וקטעי המשפטים ששידרה הנתבעת מוצגים כאן ללא הדגשה): 

"קבל תמונת מצב. שים לב, אחרי הזיהוי של הדמות שהגיעה מכיוון רחבת הרק"ם, הדמות הזאת הגיעה עד הסוללה של רחבת הרק"ם שנמצאת למטה. הגיעה לסוללה המערבית. עצרה. שינתה כיוון תנועה לכיוון דרום שזה לכיוון המגן. הגיעה לפתחה בסוללה שנמצאת מול 1א ו-1ב, הונח שמה תיק. עד כאן?"

חמ"ל: "עד כאן המשך"

מ.פ.: "כאן קודקוד. הונח שמה תיק והיא רצה וחזרה לכיוון מזרח. תוך כדי היציאה שלנו מהמגן ביצענו אש. נשכבנו על הסוללה ברק"ם. ביצענו אש והרגנו אותה. אני מעריך שמדובר בנערה בין 15 ל-18, לא יכול להגיד לך בדיוק כמה. 15-18. לא בטוח שזו בחורה, לא בטוח. יש לה... לבשה מכנסיים ג'ינס וגופיה. חולצה. כמו כן היתה עם כפיה על הראש. נדמה לי שזאת נערה בגילאים בין 15 ל- 18, עבור."
חמ"ל: "כאן ספרד, קיבלתי. מה עם התיק? עדיין בנקודה? יש חשש למתנה?" (מתנה=מטען)

מ.פ.: "התיק בנקודה. היא התרחקה 15 קצרים. אני גם וידאתי את ההריגה. התיק בינתיים פה נמצא. נמתין, נשמור עליו בנקודה חמה עד שיגיעו מקצוענים, עבור".
הצופה, כאמור, סבור שהדברים שהושמעו לו נאמרו באופן רציף ואותנטי. האמת היא, כפי שהראנו דלעיל, שהנתבעת חותכת מתוך דבריו של התובע כל דבר שיפגע ב"רוח הכתבה" ויוצרת הקלטה חדשה לגמרי, הקלטה מזוייפת. 
כך, חותכת הנתבעת את דבריו המפורשים של התובע על האופן שבו הוא זיהה את גילה של המנוחה (15 – 18 ולא ילדה קטנה בת 10); וכך היא חותכת את העובדה שהמנוחה השאירה תיק בפתח המוצב, שלכל המעורבים היה ברור שמדובר במטען חבלה שהונח בפתח המוצב. 
למעשה, הצופה מראשית הכתבה ועד סופה לא ידע על אותו תיק שהונח בפתח המוצב על ידי המנוחה ומדוע לא ידע? כי הנתבעת לא רצתה שידע ואם צריך לצורך כך לזייף הקלטות, כך יעשה, שכן כבר אמרנו – המטרה מקדשת את האמצעים.

בעריכה מגמתית ומרושעת זו מסירה הנתבעת כל אזכור לכך שהאירוע נתפס על ידי התובע כאירוע חבלני מתגלגל וכי זיהה את המנוחה כבת 15 עד 18 ולא כ"ילדה קטנה בדרך לבית הספר".

	קטע כח'
	לאחר מכן מביאה הנתבעת רסיס מדבריו של המ"פ בחקירתו לגבי ירי שני הכדורים במנוחה לשם נטרולה וכן קטע מקלטת שצילם אחד החיילים בפלוגה במהלך האירוע.


	
	קודם לדברים המובאים, ולאורך כל חקירתו, טען המ"פ כי זיהה את המנוחה כמחבלת וכי פעל לשם נטרול האיום הנובע ממנה. לאורך כל חקירתו טען כך ושלל את הטענה כאילו ידע שהמנוחה ילדה קטנה ותמימה. הצופה אינו מודע לטענה זו של המ"פ אלא מודע רק לתעמולה שנשמעה עד כה. לצופה אין כל ספק בכך שכל המעורבים ובפרט המ"פ ידעו שמדובר בילדה קטנה ותמימה שהיתה בדרך לבית הספר.

	קטע כט'
	הנתבעת בקולה: "התמונות האלה מופיעות מיד אחרי אירוע הירי על הקלטת שצילמו חיילי המוצב. משהו בפלוגה המסייעת של גדוד שקד התחיל להשתבש מזמן".
	רואים מספר חיילים, בחדר של אחד מהם, חוגגים, שרים ונעים לקצב המוזיקה.
	שוב מדובר בבישול. אותה "חגיגה" המתועדת בקלטת כלל לא קשורה לאירוע וצולמה ביום אחר לגמרי. 
הנתבעת ממשיכה לצייר את התמונה הסנסציונית לפיה מדובר בפלוגה צמאת דם, תחת פיקודו של התובע, אשר, לאחר שטבחה בילדה שהייתה בדרכה לבית הספר, ממשיכה ו-"רוקדת על הדם", תרתי משמע.  כל זאת, כמובן, אינו מנותק ממה שהובא קודם לכן – אמור לי מי חייליך ואומר לך איזה קצין אתה.

	קטע ל'
	הנתבעת מדברת: 
"בבוקר שבו נהרגה הילדה הימאן בעצם מתפרץ סיר הלחץ שבתוכו פועלת הפלוגה של ר'. הוא בסך הכל חודשיים בתפקיד המ"פ, אבל הוא מתקשה להשתלט על האנשים. בשלב מסויים נשקלה אצל המג"ד ואצל מח"ט גבעתי האפשרות להדיח אותו".
	רואים תמונות מהקלטת הביתית שאינן קשורות לאירוע כלל, תמונות מחיי הפלוגה.
	הטענה, כאילו תגובת הפלוגה היתה "התפרצות סיר לחץ" מתעלמת ולא בפעם הראשונה מכך שהמדובר באירוע מבצעי, שחייב תגובה מהירה ונחושה, לאור ההתראות הממוקדות והחריפות (שאף אותן "שכחה" הנתבעת לציין).

תפקודה של הפלוגה באותו אירוע היה תקין, למעט תפקודם הלקוי של התצפיתנים ש"שברו שמירה" ולא זיהו את המנוחה מתקרבת עד שער המוצב.  אותם תצפיתנים הם שהחלו את ה"פרשה" בפנייתם לעיתון. 



	קטע לא'
	הנתבעת ממשיכה:
"זאת פלוגה לחוצה עם עומסי עבודה מטורפים ור' הוא מ"פ תובעני שמנסה גם לשבור מסורת. רואים את זה בקטעי ההווי שמצלמים החיילים".
	רואים קטעי הווי ובין היתר חייל אשר אומר: "עוד 25 יום גם אני לא אהיה בצה"ל ונשבר לי ה---".
	אין בין הקטעים המצולמים אותם מראים לצופים לבין סרן ר' ולא כלום. אין שם התייחסות למ"פ ולא ל"שבירת המסורת". 

הנתבעת לא מציינת כי "שבירת המסורת" היא הפסקת ההתעללות השיטתית והאלימה של החיילים הוותיקים בצעירים.

הנתבעת גם נמנעת מלציין את קיומה של התראה נקודתית וחמה על חדירת מחבל למוצב באותם ימים ממש, כפי שעולה גם מהקלטת הביתית. 
לטענת הנתבעת, מדובר ב"פלוגה לחוצה עם עומסי עבודה מטורפים", ובכך מכוונת לכך שאותו בוקר היה עניין שבשגרה ולא מתייחסת לקיום התראה החורגת מהשגרה, כפי שהיה בפועל.

	קטע לב'
	הנתבעת ממשיכה:

"הוותיקים מצפים לזכויות יתר. הצעירים טוחנים שמירות".
	המשך הקרנת צילומים מהקלטת הביתית.
	הנתבעת מציגה בכתבה כאילו המדובר בתמונה שגרתית של מחלוקת על זמני שמירה. בפועל, התקיימה בפלוגה "מסורת" של התעללות שיטתית בחיילים הצעירים, שהגיעה לאלימות ממש, והתבטאה בכל תחומי החיים בפלוגה. בין היתר, כללה אותה "מסורת", הכאת מפקדים, שבירת משקפיים לקצין, השתנה במיטת קצינים, פיזור אשפה, שבירת ברזים ומקלחות ועוד ועוד. הנה כי כן, עיתונאי אמיתי והגון שהיה רוצה לעשות תחקיר עיתונאי אמיתי והגון, היה יכול לעסוק בכך. מה שנחשף במשפטו של סרן ר' ואשר כונה על ידי הנתבעת "מסורת", גרם לשינוי חשיבתי בצבא.

	קטע לג'
	הנתבעת ממשיכה:
"המ"פ הקשוח יודע שיש חיילים שמחפשים אותו. כשהם רואים אותו יורה לכיוון גופתה של ילדה קטנה הם בטוחים שביצע וידוא הריגה. אבל לא בטוח שהסיפור הזה היה יוצא החוצה לולא מצב היחסים בתוך הפלוגה".
	המשך הקרנת קטעים מהקלטת הביתית.
	הנתבעת יוצאת מנקודת הנחה שאכן בוצע וידוא הריגה  (דהיינו ירי הצרור בגופתה של ילדה קטנה) ורק מערכת היחסים בפלוגה גרמה לחשיפת הפרשה החמורה. 
הנתבעת במתכוון לא מביאה לידי ביטוי בכתבה את טענתו המרכזית של התובע, לאורך כל חקירתו, כי אותם חיילים שרצו "לסגור אתו חשבון" העלילו עליו כזבים (כפי שאכן התברר במהלך משפטו).

	קטע לד'
	מדברי התובע בחקירתו  במצ"ח: 
"מישהו מדויק, מישהו, הראשון שפגע בה – אי אפשר לדעת. למרות שאני אומר לך, אחרי האירוע, בהתחלה, כולם סיפחו את ההצלחה בשבילם כאילו הם פגעו בה".
	צילומים מחקירת התובע במצ"ח.
	הנתבעת מביאה קטע זה בפני עצמו ללמדנו כי אכן מדובר בפלוגה משובשת, שבה כל אחד "סיפח לעצמו" את ההצלחה של פגיעה ב"ילדה קטנה בדרך לבית הספר". היא משמיטה מהקטע את השאלות שנשאל על ידי החוקרים בהקשר זה. כמו כן הנתבעת משמיטה את העובדה, כי הסיבה לכך שכל אחד טען שהוא פגע בה היא משום שכולם זיהו אותה כמחבלת. השמטות אלה נועדו מן הסתם למנוע כרסום בקונספציה שלה, לפיה "משהו בפלוגה התחיל להשתבש כבר מזמן".



	קטע לה'
	המשך דברי התובע בחקירתו  במצ"ח. התובע מסביר לחוקריו את הטעמים לתרגולת של "וידוא הנטרול".

ועל כך אומרת הנתבעת: "מילולית הוא מודה בוידוא הריגה, מהותית הוא כאילו לא מבין מה רוצים ממנו. יכול להיות שדווקא החקירה האמיתית במצ"ח ממחישה את עיקר הבעיה. מבחינת הקצין החוקרים האלה לא מחוברים למציאות שלו. בשלב הזה אגב הם מנסים להבין מה קרה אחרי שירה את שתי היריות בילדה, הוא הולך אחורה, חוזר לכיוון שלה ויורה עוד צרור. עכשיו החוקרים מבררים באיזה זוית בדיוק כיוון את הנשק כשהיה במרחק  של מטר או שניים מן הילדה. הנה..."
	צילומים מחקירת התובע במצ"ח.
	השימוש של הנתבעת במילה "כאילו" מלמד שלדעתה הכל הצגה, לדעתה התובע לא באמת לא מבין מה רוצים ממנו – זה הכל "בכאילו".

גם השימוש במילה "אמיתית" לגבי חקירת מצ"ח לעומת התחקיר שמצא את המ"פ חף מרבב, מביא את הצופה למסקנה שהתחקיר שניקה אותו היה לא רציני וממילא מסקנותיו שקריות, להבדיל מחקירת המצ"ח שהובילה לכתב אישום, שהרי היא האמיתית.

לגבי ירי הצרור – הנתבעת כלל לא מביאה את גרסתו  הקצין בעניין זה לאורך כל הכתבה, אותה גירסה שהתקבלה בתחקירים שבוצעו. כל מה שמובא היא גרסת החייליים המפלילים, שהמ"פ ירה במנוחה גם לאחר שידע שנהרגה.  



	קטע לו'
	הנתבעת בקולה:
"מי שמכיר את ר' מדבר על השרוולים שלו, שמופשלים גבוה וחושפים שרירים. הוא בן 25 מכפר דרוזי בגליל. ר' הלך לצה"ל כדי לעשות קריירה קרבית. התנדב לאגוז. אחר כך היה בסיירת גולני. לא מזמן לקח מקום ראשון בתחרות כושר קרבי. משאיר מאחור את המתחרה מסיירת מטכ"ל".
	המשך ה"שחזור" שביצע התובע לבקשת החוקרים בחדר החקירות.
	הנתבעת מפרה את צו איסור הפרסום שהוצא – להגנה על בטחונו של הקצין – עוד טרם שידור הכתבה ושבגינו מוסיף התובע עד היום להקרא ר'. 

הדברים המובאים על ידי הנתבעת, בכל נסיבה אחרת, היו יכולים להחשב כשבח אבל בנסיבות אלה, כאשר הראתה לצופיה, עד כה, את התמונה המסולפת והשקרית כיצד הוא וחייליו צמאי הדם יורים מטווח אפס על ילדה קטנה חפה מפשע, בדרכה לבית הספר, אין הדברים האלה אלא לגנאי לו ומספקים את ההקשר הפסיכולוגיסטי (בגרוש) להתנהגותו הבריונית. 

	קטע לז'
	מושמעים קטעים מחקירתו של התובע במצ"ח לגבי יצירת מגע, הגדרת נטרול איום וכיו"ב.
	צילומים מחקירת התובע במצ"ח.
	הנתבעת לא טורחת להראות קטעים רבים מחקירתו של התובע במצ"ח בהם טען, לאורך כל הדרך, שהוא זיהה את המנוחה כמחבלת. מהקטעים שהנתבעת מביאה לצופה בסלקטיביות מגמתית עולה, כי הוא ביצע תרגולת, שמלכתחילה מיועדת למחבלים, אולם הוא ביצע אותה על ילדה קטנה וחפה מפשע.

	קטע לח'
	הנתבעת בקולה: "ההקלטה של רשת הקשר מסתיימת בשעה 7:23, במילים האלה, שמשום מה דחוף למ"פ לשדר עכשיו לחמ"ל:

'כאן קודקוד, כל מי שנע, זז  במרחב, גם אם זה בן 3, צריך להרוג אותו, עבור'". 
	צילומים מקלטת הפסקל.
	הנתבעת לוקחת מקטע קטן ממשפט ארוך וכך מוציאה אותו מהקשרו. שוב, במתכוון, משמיטה הנתבעת כל התייחסות למנוחה כמחבלת. 
אנו נביא הדברים כפי שנאמרו במלואם. נזכיר, כי הדברים נאמרים לאחר הדיווח שצוטט בהרחבה לעיל – קטע כז' (ושגם הוא סולף ונערך על ידי הנתבעת), על האופן בו זיהה המ"פ את המנוחה. את הקטעים שאותם השמיטה הנתבעת אנו מביאים במודגש ואילו את הקטעים ששידרה, נביא בלא הדגשה:
"כאן קודקוד, צריך לחדד את זה לכולם. תחנות ספרד קודקוד. יכולים להגיע עד הרחבה, יכול להיות שגם היה מתוכנן אירוע משיכה, יכול להיות שהיא נשלחה עם תיק. יכול להיות שהיתה לה חגורת נפץ על הגוף שלה ובכלל יכול להיות שרצתה לעשות לנו מבחן לראות איך אנחנו מגיבים. כאן קודקוד, כל מי שנע, זז, במרחב גם אם זה בן שלוש צריך להרוג אותו. אשרו".

הנתבעת גם "שכחה" לציין בזמן שהיו על הסוללה ירה צלף באחד הקצינים ורק במזל ניצלו חייו. אבל זה היה הופך את אותה "ילדה קטנה בדרך לבית ספר" לחלק מאירוע חבלני ואת זה כזכור ניסתה הנתבעת להסתיר מן הצופים.


	קטע לט'
	הנתבעת ממשיכה: "חולפות למעלה משעתיים עד שצוות האמבולנס הפלסטיני מעז להתקרב כדי לפנות את גופתה של ילדה בת 13 שהייתה בדרך לבית הספר".

מהקלטת הפסקל: 

"מדובר בתלמידה. היא הייתה עם מדים של בית ספר. עם.. מטפחת לבנה על הראש. זה ילדה בת 10, 12.

רות קודקוד ספרד

כאן 4 היישר

עתף".
	רואים צילומים שצילם הפסקל את פינוי הגופה - תמונת שני פרמדיקים פלשתינאים מפנים את הגופה (מ- 9:07 עד 9:09).
	עוד דוגמא טובה לעיוות, לסילוף ולמגמתיות של הכתבה. צוות האמבולנס הגיע למקום בתיאום עם רשויות הצבא ובתיאום עמם פינה את הגופה. השימוש במילה "העז" נועד לשוות למקום נופך של "מערב פרוע", כאילו מדובר בשטח הריגה שכל הנכנס דמו בראשו.

ושוב החזרה על המנטרה השקרית - הילדה שהייתה בדרך לבית הספר. זו הפעם המי יודע כמה שמוזכרת המילה "בית ספר" בכתבה, שהצופה חלילה לא ישכח שנרצחה ילדה תמימה שהייתה בדרך לבית הספר. והאחראי על הרצח  - התובע.

המלל מרשת הקשר הינו מהאירוע עצמו ולא מהקטע המצולם שהוצג לצופה. המדובר בשני קטעים שונים שחוברו יחדיו (גם זאת כי ליצור מניפולציה – תיאור הילדה ואישורים שונים בשלוות נפש – שני קטעים שחוברו להם יחדיו כטוב ליבה של הנתבעת) והכל כדי להעצים את הרושם על הצופה, כשלמעשה בזמן הפינוי כלל לא היו דיבורים בקשר.


56. בראשית הדברים הבאנו את דברי המבוא של הנתבעת בפתיחת הכתבה, וכעת, לאחר שהצגנו את השקרים, הסילופים והזיופים שבכתבה, תמונה אחר תמונה, נשוב לדברים שפתחו את הכתבה:
· "מה שעולה מחומרי החקירה שהגיעו לידי עורך המשנה שלנו, אבי זילברברג, הוא די ברור מבחינת העובדות" – לא נכון. העובדות שהוצגו בכתבה אינן העובדות האמיתיות. קשה גם להבין כיצד תיק כה מורכב, שארך למעלה משלושים ישיבות הוא "די ברור מבחינת העובדות".  ומהן אותן עובדות שלדעת הנתבעת הן כה ברורות ומה המסקנות מהן?
· "ברור גם, שהסיטואציה שם עצבנית מלכתחילה. שומעים בקשר שהחיילים חוששים מאפשרות שהילדה נושאת מטען או שנשלחה כפתיון כדי למשוך אותם אל מחוץ למוצב" – חצי אמת. הנתבעת לא טורחת להבהיר לצופיה כי באותם ימים היתה התראה מיידית וחמה על חדירת מחבלים למוצב במתכונת של "מסע הרג" וכי המוצב היה בכוננות מיוחדת כל אותם ימים. בנוסף, היא לא טורחת לציין שהמנוחה זוהתה מלכתחילה כמחבלת והפתיחה עליה באש, על ידי כוח המוצב, היתה חוקית וסבירה. 

· "אבל, מה שמטריד באמת הוא מה שקורה במהלך התקרית עצמה" – הבינונו. באופן כללי הפלוגה והמ"פ מטרידים. משהו בפלוגה התחיל הרי להשתבש כבר מזמן, כדבריה. אך זו טרדה כללית. מה שמטריד באמת הוא מה שקורה בתקרית עצמה.

· "אחרי שרשת הקשר מדווחת שמדובר בילדה קטנה, כל המוצב ממשיך לירות עליה..." – רשת הקשר מדווחת? הרשת, כמו טלפון, היא כלי. היא לא מסוגלת לדווח. היה דיווח כזה בשלב הראשוני של האירוע. הדיווח היה בין עמדת התצפית לחמ"ל ולא חזר על עצמו עד לאחר הירי. לא המ"פ ולא חלק גדול מהחיילים שהוקפצו לעמדות היו עדים לדו שיח זה. יתרה מזאת, אם משהו היה צריך להטריד בעניין זה, הרי זה שתצפיתן (אותו חייל שפנה לעיתונאי מלכתחילה ושדבריו הושמעו תוך עיוות קולו) לא חדל את הכוחות אם חשב שמדובר ב"ילדה". בחקירתו הנגדית, אגב, יישב קושי זה ואמר כי הבין שהיא חלק מפעילות חבלנית עויינת חרף גילה.
· "והמ"פ מסתער עליה" –כאן מייחסת הנתבעת במשתמע לתובע, כי ידע שמדובר בילדה ולמרות זאת הסתער. לתשומת לב, היא לא אומרת, שהמ"פ ירה עליה אלא רק "הסתער עליה". כבר אמרנו, כל מילה כאן נשקלה היטב.
· "וממשיך לירות גם אחרי שנהרגה" – תשומת הלב שוב לכך שהנתבעת לא אומרת במפורש "לירות עליה", משום שהיא יודעת שזה לא נכון, או לפחות שאין לכך ראיה. היא אומרת "ממשיך לירות" בעלמא מתוך שהצופה הרגיל מבין שהירי היה עליה. שהרי אם הסתער אולם ירה באוויר או בחול כדי להרתיע מחבלים אחרים שהיו שם (והיו שם), או אולי היו שם, הרי איפה הבעיה ואיפה הסנסציה? 
57. ובל נשכח; כל מילה ומילה נמדדה בכתבה זו ונשקלה היטב. הנתבעת אמרה והראתה בדיוק את מה שהתכוונה להגיד ולהראות. הרי הנתבעת לא המציאה את המילים תוך כדי קריינות, אלא הכינה את הדברים מראש, מדוד מדוד, על גבי הטלפרומפטר (אותו מכשיר המראה לדובר את שעליו לקרוא בקול). כל תמונה וכל חלק מפס הקול הוכנו מראש, ובלא מעט עמל. אלא, שהחפזון ותאוות הבצע אינם יועצי-אמת כפי שהראנו לעיל והנתבעות חצו בכתבה זו קווים אדומים, שדומה כי טרם נחצו בעבר.
58. לא למותר לציין, כי הנתבעת כלל לא טרחה לבקש את תגובת התובע לכתבה עובר לפרסומה. 
ההתרחשויות לאחר פרסום הכתבה
59. הכתבה, אשר זכתה לאחוזי צפייה גבוהים (למעלה מ- 22% רייטינג), עוררה תגובות קשות כלפי התובע, הן בצבא והן מחוץ לצבא.
60. הכתבה הובילה לכתבות נוספות אשר תקפו את התובע, תמליל הכתבה פורסם באתר האינטרנט של טלעד וקטע מהכתבה נכלל בקדימונים שפורסמו לתוכניות באותה עונה.
61. קטעים מהכתבה אף פורסמו שוב ושוב, על דרך האזכור, בכלי תקשורת שונים.
62. מיד לאחר פרסום הכתבה החל להתנהל משפטו האמיתי של התובע. כבר בשלביו הראשונים, לאחר שעד התביעה המרכזי הודה כי שיקר בעדותו, החלו להתברר הדברים כהוויתם וכי לא כצעקתה. והנה, זמן לא רב לאחר מכן הגיעה פנייה טלפונית מתחקירן העובד בשירות הנתבעות, אשר ביקש את התייחסותם של באי כוחו של התובע, לאור העובדה כי בכוונת הנתבעות להכליל קטעים מהכתבה בתוכנית הסיכום השנתית של תוכנית "עובדה".
63. באי כוחו של התובע הגיבו בתמיהה ואף בכעס על הפנייה, הן לאור העובדה שחלק (קטן) מהסילופים שהיו בכתבה המקורית כבר נודע ברבים והן לאור העובדה שמשפטו של התובע עדיין מתנהל. באי כוחו של התובע דרשו מעורך התוכנית, מר דורון גלעזר, כי הכתבה בעניינו של התובע לא תיכלל בתוכנית הסיכום השנתית ואם יחליטו להכלילה הוא נדרש לפרסם את תגובתם.
מצ"ב לכתב תביעה זה, עותק הפנייה, כנספח ב'.
64. עורך התוכנית, מר דורון גלעזר, בשמו ובשם הנתבעות, רחץ בנקיון כפיהם והשיב בשלילה לדרישות באי כח התובע. הקורא את מכתבו של מר גלעזר לאור הדברים שהובאו לעיל יכול רק לתמוה, מאין שאב מר גלעזר את עזות המצח. 
מצ"ב לכתב תביעה זה, עותק התשובה, כנספח ג'.
65. מובן, שכתבת הסיכום שודרה על-ידי הנתבעות ובה התייחסות נרחבת לכתבה בעניינו של התובע, ללא פרסום תגובת באי כוחו. 
66. ביום 15.11.05 זוכה התובע מכל אשמה בבית הדין הצבאי מחוז שיפוט דרום.  בהכרעת דינו התייחס בית הדין, כאמור בפתח הדברים לעיל, לתפקיד שאותו מילאה התקשורת, ולא לטובה, בעניין זה.
67. לא למותר לציין, כי הנתבעות לא טרחו לפרסם התנצלות בפני התובע, גם לא לאחר שזוכה מכל אשמה והתברר, ברמה של ממצא שיפוטי חלוט, כי הנתבעות היו שופר לעלילה שקרית ומרושעת, שנטוותה על ידי כמה חיילים מפלוגתו ולובתה ברוח המזרחית של התעמולה הפלשתינית. 
68. באי כוח התובע פנו לנתבעות, עובר להגשת תובענה זו, בנסיון להגיע להסדר הולם מחוץ לכתלי בית המשפט. נסיון זה לא צלח ומכאן תביעה זו.
VI.  עילות התביעה
חוק איסור לשון הרע, תשכ"ה - 1965
69. הדברים שפורסמו על ידי הנתבעות, כמפורט לעיל (המבוא לכתבה, דברי הפתיחה של הנתבעת 1 והכתבה עצמה, על כל הקטעים שהובאו לעיל), כל הקטעים ביחד וכל אחד לחוד, הוציאו את דיבתו של התובע רעה, ומהווים לשון הרע כהגדרתה בחוק איסור לשון הרע, התשכ"ה-1965 (להלן: "החוק"). פרסומם של הדברים היה עלול, בין היתר, לפגוע במשרתו הציבורית של התובע כקצין צבא ובמעמדו במסגרת העדה הדרוזית. 
70. האמירות, הצילומים וההקלטות, באופן שבו הובאו בכתבה, בכל אחד מקטעיה, הינם שקריים מיסודם ומהווים פרסום שיש בו כדי להשפיל את התובע בעיני הבריות, לעשותו למטרה לשנאה, לבוז וללעג מצידם, לבזות את התובע בשל מעשיו, התנהגות או תכונות המיוחסים לו, וכן לפגוע במשרתו, בעסקו ובמשלח ידו. 
71. למעלה מהדרוש נציין, כי הכתבה נתכוונה לבזות את התובע ולייחס לו תכונות של רוצח צמא דם. בעניין זה יצויין, כי גם ההתייחסות השקרית לפקודיו הוציאה את דיבתו רעה, שהרי הוא מפקדם ובאורו יהלכו. לשון הרע על התובע שימשה את הנתבעות לשם ציור תמונת מציאות שקרית וכוזבת, שכל כולה מיועדת ליצירת  סנסציה והכל כדי להעלות את אחוזי הצפייה בתוכנית ולהאדיר את דמותה העיתונאית של הנתבעת על חשבון התובע.
72. התובע יטען, כי טרם שפרסמו את הדברים שפורטו לעיל, הנתבעות לא טרחו ו/או נמנעו במכוון מלברר או לבדוק את אמיתותן של הטענות שנטענו על ידיהן. 
73. התובע יטען, כי את הדברים שפורסמו ונאמרו, כמפורט לעיל, פרסמו הנתבעות שלא בתום לב, שכן לא היה בהם אמת והנתבעות לא נקטו באמצעים סבירים קודם לפרסום כדי להיווכח אם אמת הם אם לאו.
74. התובע יטען, כי בפרסומן את הדברים התכוונו הנתבעות, לפחות על דרך של עצימת עיניים, לפגוע בו ובסיכוייו לקבל משפט הוגן. לשמחתו של התובע, ידע בית הדין שישב בעניינו להתעלות מעבר למסע ההכפשות וההשמצות כנגדו, אשר ידן של הנתבעות היתה רבה להן בכך.  
75. הנתבעות חזרו על לשון הרע שפרסמו גם בקדימונים לכתבה, גם בתמליל הכתבה שפורסם באתר האינטרנט של טלעד, גם בעשרות הקדימונים לתוכנית "עובדה" שפורסמו בהמשך עונת השידורים האמורה וגם בתוכנית המסכמת לאותה עונת שידורים.
עוולות נזיקיות
76. מעשיהן של הנתבעות, כמפורט לעיל, ביחד ולחוד, באופן ובעיתוי שבו נעשו, מהווים עוולה של רשלנות לפי סעיפים 35 ו- 36 לפקודת הנזיקין [נוסח חדש].
77. פרסום הדברים על ידי הנתבעות, כמפורט לעיל, מהווה עוולה של שקר מפגיע לפי סעיף 58 לפקודת הנזיקין [נוסח חדש].
78. מעשיהן ומחדליהן של הנתבעות, כמפורט לעיל, ביחד ולחוד, מהווים עוולה חוקתית לפי חוק יסוד: כבוד האדם וחירותו.
79. התובע יוסיף ויטען, כי בפרסום הכתבה בוצעה על ידי הנתבעות גם עוולה של הפרת חובה חקוקה לפי סעיף 62 לפקודת הנזיקין [נוסח חדש], וזאת בגין הפרת החובות החקוקות הבאות:
79.1. סעיף 13 לחוק סדר הדין הפלילי (חקירת חשודים), התשס"ב-2002, האוסר על פרסום קלטות חקירה בלא רשות בית המשפט.
79.2.  סעיף 71 לחוק בתי המשפט (נוסח משולב), התשמ"ד- 1984, שכותרתו "מניעת פגיעה בהליך פלילי" (עבירת הסוביודיצה).
79.3. סעיף 287 לחוק העונשין, התשל"ז-1977, שעניינו הפרת הוראה חוקית (לעניין הפרת צו איסור הפרסום).
79.4.  סעיף 416 לחוק העונשין, התשל"ז-1977, שעניינו קבלת דבר בתחבולה.
79.5.  סעיף 418 לחוק העונשין, התשל"ז-1977, שעניינו זיוף מסמכים.
79.6.  סעיף 420 לחוק העונשין, התשל"ז-1977, שעניינו שימוש במסמך מזוייף.
עשיית עושר ולא במשפט
80. הנתבעות, באמצעות הכתבה השקרית, ביקשו כאמור ליצור סנסציה וסערה תקשורתית שמטרתה העיקרית היא העלאת הרייטינג של התוכנית ומעמדן של הנתבעות בשוק התקשורת המסחרית. העלאת הרייטינג משמעותה קבלת כספים רבים יותר ממפרסמים, דהיינו התעשרות ממונית. כמו בהרבה מעשי עוולה, גם כאן הכסף עומד בבסיס המעשה. 
81. בעניין זה יצויין, כי על פי הידוע, תוכנית כגון דא (תוכנית אחת בת שעה, בזמן צפיית שיא) מוכרת זמן פרסום בעבור סכום של כמיליון שקלים חדשים. התובע שומר על זכותו להגיש חוות דעת בעניין זה.
82. התובע יטען, כי הנתבעות עשו עושר ולא במשפט על חשבונו וגם מכח עילה זו יש לחייבן בתובענה זו. 
V.   הנזקים והסעד המבוקש
83. המדובר במקרה חסר תקדים ובנזקים חסרי תקדים. היוקרה, ממנה נהנית הנתבעת 1 בציבור, רק מוסיפה לעוצמת הנזקים שנגרמו לתובע.
84. אכן, כתב האישום שהוגש נגדו בבוקר פרסום הכתבה, ייחס לתובע מעשים חמורים. אולם אין זה תפקידן של הנתבעות לבוא במקומו של בית המשפט המוסמך ולהעמיד את התובע למשפט ציבורי, מה עוד שבכל מקרה, מרחק רב היה בין מה שיוחס לתובע בכתב האישום לבין דרך הצגתו בכתבה והתביעה דנא הייתה יכולה להיות מוגשת גם אם התובע היה מורשע בדין. בעניין זה, ההגדרה של בית דין שדה היא המתאימה ביותר לתאר את כתבת התחקיר השקרית מבית מדרשן של הנתבעות.
85. את העוולות ביצעו הנתבעות באופן מתוחכם, מחושב, מדוייק, ערמומי ואלים, המזכיר דרכי תעמולה במשטרים חשוכים. באמצעות סילוף וזיוף הקלטות, הבאת המידע השקרי, בחירה של מילים ושל נימות, סינון המידע ועריכתו וכל כיוצא באלה –  העבירו מסר אחד לציבור: לא רק שהתובע אשם במה שיוחס לו, אלא מדובר בהרבה מעבר לזה – המדובר בחיית אדם, מפלצת במדים, המסתערת על ילדה תמימה שתעתה בדרכה לבית ספר, כשהוא מוגן בתוך נגמ"ש, כשבמקביל חייליו, חיות אדם גם הם, יורים עליה צרורות ממקלעים כבדים וחוגגים את מותה בשתייה וריקודים מיד לאחר מכן. יתכן, שלדידן של הנתבעות, המדובר בצבא כיבוש מהסוג הנקלה ביותר ויתכן שזה המסר שביקשו הנתבעות להעביר; יתכן גם שהנתבעות סתם רצו ליצור כתבה סנסציונית וכך להעלות את אחוזי הצפייה בתוכנית, יהא אשר יהא המחיר האישי והמחיר הלאומי שייגרם בשל כך; מה שברור הוא, שהדברים לא היו ונבראו רק במוחן הקודח של הנתבעות.
86. הצגתו של התובע במלל ובתמונה כרוצח בדם קר ולא פחות חמור – כמי שרוח המפקד הרצחנית שלו שורה על פקודיו האדישים לחיי אדם, פגעה בשמו הטוב של התובע ופגעה ביכולתו לקבל משפט הוגן.
87. הנתבעות הציגו גרסה חד-צדדית של האירוע (שהרי הכל "די ברור מבחינת העובדות", כדברי הנתבעת), באמצעות זיוף ושיבוש, וחרצו את דינו של התובע בדרך מתוחכמת של הונאה ורמייה. וכאמור, הכל כדי להעלות את אחוזי הצפייה בתוכנית וליצור סערה תקשורתית. 
88. בל נשכח: המדובר באירוע מבצעי מובהק, במהלכו סיכן התובע את חייו במובן המיידי ביותר של מונח זה. התובע אינו איש ציבור. הוא אפילו לא פקיד ציבור בכיר אשר ניתן לטעון לגביו כי מעמדו מחייב אותו לקורבנות בתחום שמו הטוב. הוא התנדב להיות בגירית, הוא לא בחר להיות שם. הוא מילא שם תפקיד צבאי. גם באירוע עצמו, הוא מילא את התפקיד הצבאי במלוא מובן המילה. הוא הסתער חשוף מול רפיח וצלפיה, בתוך אירוע פח"ע ולמרות שידע את כל ההתראות ומה הסכנות. כל כמה שפגיעה באדם מן היישוב היא חמורה, פגיעה באדם כזה, בנסיבות כאלה ובקשר לאירוע כזה – חמורה שבע ושבעתיים הימנה וכמעט ואין לה כפרה. 
89. התובע יוסיף ויטען, כי בלילה בו שודרה הכתבה חרב עליו עולמו. הכתבה גרמה לו למצוקה נפשית קשה, עת היה נתון במעצר ואף הטביעה בו אות קין שעד היום לא הוסר אצל חלק מהציבור ואף בתוך מקום עבודתו – הצבא, וזאת גם לא לאחר הזיכוי המוחלט והמהדהד; כי הרי "אילנה דיין אמרה" ו"אם אילנה דיין אמרה אז כנראה היה משהו" והרי "אילנה דיין אמרה שהילדה הייתה בדרך לבית הספר".  
90. השפעתו של אות קין זה טרם פגה וצפויה להשפיע על התובע גם בעתיד, בצבא וגם לאחר שישתחרר מהצבא, עת יחפש את דרכו בחיים האזרחיים.
91. עוד יטען התובע, כי חשיפת פרטיו המזהים בכתבה תוך הפרת צו איסור הפרסום במקביל להצגתו כרוצח בדם קר של ילדות פלשתינאיות תמימות, גרמה, גורמת ותגרום בעתיד לסיכון בטחונו האישי, בארץ, בשטחי יהודה, שומרון ועזה בהם הוא פועל כקצין קרבי ובנסיעותיו לחו"ל. והרי, לשם הגנה על בטחונו האישי הוצא צו איסור הפרסום שהופר. 
92. התובע מעריך, על דרך האומדן, את הנזק הממוני והלא ממוני שגרמו לו הנתבעות ב- 3,000,000 ₪.
לחילופין בלבד, חבות הנתבעות כלפי התובע בתשלום סך של 3,000,000 ש"ח, ללא הוכחת נזק על פי סעיף 7א(ג) לחוק איסור לשון הרע, תשכ"ה-1965, בגין עשרות הפרסומים של הכתבה על-ידי הנתבעות (הכתבה עצמה, הקדימונים לכתבה, הכתבה המסכמת באותה עונת שידורים, הכללת הכתבה בקדימונים לתוכנית לאורך כל עונת השידורים ופרסום תמליל הכתבה באתר האינטרנט – לצרכי אגרה בלבד נעמיד מספר פרסומים אלה על 30), מאחר ופגיעתן בתובע נעשתה במזיד, תוך ידיעה ברורה שהפרסום מורכב מעובדות כוזבות, הנתמכות במידע בלתי אמין וכי יש בו כדי לפגוע קשות בשמו הטוב של התובע, ולחילופין, תוך עצימת עיניים שעולה כדי זדון, בשל הפגיעה הקשה הצפויה לתובע כתוצאה מפרסום כאמור.

לחילופי חילופין, חבות הנתבעות כלפי התובע סך של 1,500,000 ₪, בשל פגיעתם האמורה בתובע, אף ללא הוכחת נזק, בגין ביצוע עוולה של הוצאת לשון הרע, לפי סעיף 7א(ב) לחוק.
93. בנוסף זכאי התובע לפרסום כתבה מתקנת ו/או התנצלות בהיקף דומה להיקף הכתבה המקורית ולפרסום דומה, בתוכנית "עובדה", בה תאמר הנתבעת 1 בקולה, כי הכתבה היתה מסולפת ושקרית וכי היא מתנצלת על הפגיעה בתובע ובשמו הטוב.  בית המשפט הנכבד יתבקש לקבוע את נוסח הפרסום ואת אופי הפרסום – לרבות פרסום קדימונים בהיקף שבו פורסמו הקדימונים לקראת הפרסום המבזה.
94. התובע יוסיף ויטען, כי הדרך הנכונה לשום את הפיצוי הכספי בתובענה זו אינו רק בשים לב אליו, אל הקצין  בן ה-25, איש היחידות המובחרות, אשר סיכן את חייו עשרות פעמים להגנת המולדת, ואשר בלילה חשוך אחד הפך לאויב העם מעל פני כל המרקעים. אם כך יהיה, הרי שהמסקנה היא שכדאי היה לנתבעות לעשות מה שעשו. על בית המשפט להשית על הנתבעות פיצוי גם בשים לב לרווח שהן הפיקו מרמיסת כבודו ותלייתו בכיכר העיר. בין אם במסגרת של מודל נזיקי ובין אם במסגרת של מודל של עשיית עושר ולא במשפט, הפיצוי שיש להשית על הנתבעות לא יכול לרדת מהרווח שהן הפיקו ממעשיהן הנפסדים. הן נטעו עץ מורעל, היעלה על הדעת שפירותיו ימתקו להן?
95. לאור זאת, יבקש התובע במהלך הדיון בתובענה כי הנתבעות ימסרו נתונים מדוייקים על סך כל ההכנסות שהפיקו, במישרין ובעקיפין מהמעשים המתוארים כאן, וכי אלה יתווספו לפיצויי הנזק כמפורט להלן, כפיצויים לדוגמא.
96. לצורך שלמות דיון נציין, כי לאורך תובענה זו נקטנו מדי פעם בהתייחסות ל"נתבעת". ברי, כי מבחינת האחריות האזרחית, לכל הפחות, הנתבעות נתבעות ביחד ולחוד ביניהן, ואין בעובדה כי לעיל התייחסנו למי מן הנתבעות באופן ספציפי כדי לגרוע מאחריותה של חברתה.
IV.   סוף דבר
97. לבית משפט זה הסמכות המקומית והעניינית לדון בתביעה בהתחשב באופייה, סך הסעד המבוקש ולאור מיקום עסקיה של הנתבעת 2 ומקום השידור. 
98. הטענות בכתב תביעה זה הינן חלופיות או מצטברות ומשלימות, הכל בהתאם להקשרן הענייני ולהדבק הדברים.
99.  לאור המורם, מתבקש בית המשפט הנכבד לזמן את הנתבעות ולחייבן: 
99.1. לשלם לתובע סך של 3,000,000 ש"ח בצרוף הפרשי הצמדה וריבית מיום הגשת התביעה ועד התשלום המלא בפועל. 
99.2. לשלם לתובע פיצויים עונשיים לפי שיקול דעתו של בית המשפט הנכבד.
99.3. לפרסם על חשבונן התנצלות בפני התובע בנוסח, בעיתוי ובאמצעי התקשורת כפי שיקבע בית המשפט הנכבד. 
99.4. לשלם לתובע את הוצאות המשפט וכן שכ"ט עו"ד ומע"מ, בצירוף הפרשי הצמדה וריבית. בשים לב לכך שהתובע פנה לנתבעות מבעוד מועד בנסיון ליישב העניין מחוץ לכתלי בית המשפט, יתבקש בית המשפט להשית על הנתבעות הוצאות משפט לדוגמא.
100. מוצב גירית כבר לא קיים. אבל צה"ל ממשיך במלאכתו הקשה יום ולילה. סרן ר. הוא כיום רס"ן ר., קצין המבצעים של חטיבת גבעתי וחפותו הוכחה. אבל בצה"ל משרתים עוד הרבה סרן ר'-ים שביום פקודה עלולים ליפול קורבן לתאוות הפרסום והסנסציה שאינה יודעת שובע, של "עיתונות" תעמולתית ופורעת עול. 
101. רק פסיקה חדה, רועמת, ברורה, של בית המשפט הנכבד, תשמיע קול ברמה: לא עוד.
__________________





_______________

                        אלעד איזנברג, עורך-דין




               יואב מני, עורך-דין



                                               באי-כח התובע


